text:
Menya uburyo kubaha Imana bihindura ubuzima bwawe n’ ubw’abakwegereye -Ev.Eustache Nibintije
by FRATERNE MUDATINYA
6 March. 2019
@rwandatoday 3K Views
Umukozi w’Imana, Rev./Ev. Eustache Nibintije, Umunyeshuri wa Patriots Bible University yo muri Leta Zunze Ubumwe za Amerika abinyujije muri Minisiteri ye y’ivugabutumwa yise ngo "Nibintije Evangelical Ministries" usigaye adufasha mu kugabura ijambo ry’Imana nkuko Imana yamuhaye uyu muhamagaro ikamwuzuza ubwenge bwo kugirango agirire abantu benshi umumaro mu gihe gisa niki, uyu munsi yaduteguriye inyigisho yahaye umutwe ugira uti:"Menya uburyo kubaha Imana bihindura ubuzima bwawe ndetse n’ ubuzima bw’a bakwegereye".
Ijambo ry’ Imana riboneka mu urwandiko rwa mbere Pawulo yandikiye 1 Timoteyo 4: 7-15 “Ariko imigani itari iy’Imana n’iy’abakecuru ntukayemere, ahubwo witoze kubaha Imana.”.
“Kubaha Imana” bisobanura kubaho kubw’ inyungu z’ Imana.None ni gute wabaho kuby’ Inyungu z’ Imana? Ntakundi ni ukubaho uko Pawulo avuga muri 1Tim 4:12” Ntihakagire uhinyura ubusore bwawe, ahubwo ube icyitegererezo cy’abizera ku byo uvuga, no ku ngeso zawe no ku rukundo, no ku kwizera no ku mutima uboneye".
Ibihe byinshi abakristo batekereza ko igihe cyiza kizaza aruko bazaba bageze mu ijuru. Nibyo bizaba ari umunsi mwiza, kandi nibyo gushima Imana kuko yatugeneye uwo munsi ariko amasezerano y’ Imana ntabwo avuga k’ ubuzima buzaza gusa.
Pawulo avuga ko “ Kubaho mu buzima bwo kubaha Imana bigira umumaro muri ubwo buzima ndetse no mu ubuzima buzaza “.
Muyandi magambo, kubaha Imana byishyura ikiguzi cy’ ubuzima bwawe bw’ iki gihe no mu buzima buzaza.
Kubaha Imana bisobanurwa mu ijambo ryoroshye rivuze gusobanukikirwa no kubaho kubw’ Inyungu z’ Imana.
None ni gute twabaho ku bw’ Inyungu z’ Imana?
Dushobora kubigeraho mu gukora ibyo Pawulo avuga muri rya jambo twabonye muri 1 Tim 4:12” Ntihakagire uhinyura ubusore bwawe, ahubwo ube icyitegererezo cy’abizera ku byo uvuga, no ku ngeso zawe no ku rukundo, no ku kwizera no ku mutima uboneye.”
Kuba intangarugero mu magambo, mu mico no mu ubuzima,mu rukundo, mu mwuka, mu kwizera ndetse no kwezwa. Ibyo nibyo bisobanura kubaho ku bw’ Imana. Mu gihe uzabaho kubw’ Imana yawe, uzabona impinduka nziza mu ubuzima bwawe: Mukazi kawe, mu muryango wawe ( in your family) mu mutungo wawe ( in your finances, ndetse no mu bijyanye n’ ubuzima (in your Health).
ADVERTISEMENT
Kubaha Imana bigira umumaro mu ibintu byose.
Kandi uzabona impinduka mu bantu bagukikije cyangwa ibintu bigukikije.
“Kubaha Imana “ byishyura ikiguzi uko kingana kose cy’ imibereho yawe yose ari iya none ndetse no mu bundi buzima buzaza.
Nizerako Imana itashatse kudukiza (kudukura mu nzira mbi cyangwa mu byaha ) gusa,ahubwo nabwo yashatse ko natwe tuyiha icyubahiro mu izina ryayo nyuma yuko dukizwa.
Murabizi , ncuti z’ Imana, Kubaha Imana si ikinyuranyo cyo guhirwa ( success) kuko bigira umumaro ku ibintu byose .
Bigira umumaro mu bintu bifite inyuguti 3 (PPP) mu mvugo z’ abanyamahanga.
Mu Kurindwa ( Protection), Kuzamurwa mu ntera ( Promotion ) mu mutungo ( Prosperity).
Kubaha Imana bitanga umutekano :
Turi abana b’ Imana bityo turi umutungo w’ Imana ni ngombwa ko irinda umutungo wayo. Ntabwo uri uwawe ahubwo uri Umutungo w’ Imana waguzwe iby’ igiciro. Uri umutungo w’ Imana ni ngombwa kwizera ko Imana igomba kutwitaho ( take care).
Nkuko nabivuze, Ni inshingano y’ Imana mu kurindira umutekano wawe niba koko uri umwana wayo, Ariko ntabwo bishaka kuvuga ko niba ukora nk’ umuntu wabuze ubwenge ngo bizaba (automatically) urindwe n’ Imana.
Kuko ubanza gusabwa kubaho ku bw’ Imana, bishaka kuvuga kubaho wubaha Imana.
Umunyabwenge ahitamo gukorera Imana buri munsi. Kubaha Imana, bisobanura kubaho kubw’ Inyungu z’ Imana, uyikorera n’ umutima wawe . Uko Imana ifite inshingano zayo nawe ukagira izawe, no mu buryo nabwo dukorana n’ ubuyobozi bwacu bw’ igihugu ni kimwe ni uko dukorana n’ Imana mu bijyanye n’ umutekano wacu.
Ubuyobozi bwawe igihe cyose buhangayikishwa ni uko wabona umutekano ukwiriye cyangwa uhagije mu mibereho yawe buremera bukaba bwatanga igarama uko yaba ingana kose, yewe no gutanga amaraso ariko ubashe kubona umutekano, ariko nabwo haribyo bugusaba kubahiriza. Urugero kubaha ubuyobozi, gutanga umusoro uteza igihugu imbere, kwitandukanya n’ abanzi b’ igihugu ni ibindi bisabwa byose.
Abo ni abantu, noneho iyumvishe ku Imana uko byaba bimeze. Yego Imana ntabwo idusaba igihe cyose kuba tumeze neza kuko ijambo rayo rivuga ko habaho ibigeragezo, ibibazo ku bantu bayo nkuko Umwami Dawidi abitubwira mu igitabo cya Zaburi 34:19”Uwiteka aba hafi y’abafite imitima imenetse. Kandi akiza abafite imitima ishenjaguwe”.
Ariko nabwo akongera akatubwira ko muri ibyo bibazo Imana iba iri kumwe natwe.Niba Imana ivuga ko izabana natwe mu bibazo ni ukuvuga ibyo bibazo bigomba kutugeraho.
Gukorera Imana ntabwo bivuga ko utagomba guhura n’ Ibibazo. Abantu bamwe bibwira ko iyo ubayeho mu kwizera udashobora kugeragezwa, kurwanywa cyangwa ko ibibazo bitagomba ku kugeraho.
Bibwira ko imigisha yo kurindwa ( Protection), kuzamurwa mu ntera (promotion) ndetse no kubijyanye n’ imitungo (Prosperity) bimanuka nkuko Imbuto zahishije zimanura ku giti.
Ariko ntabwo ariko Bibliya itubwira. Uyu munsi nashatse ko tuganira ku uburinzi duhabwa n’ Imana, Imana iturinda mu buryo bunyuranye kandi bimwe twibonera n’ amaso yacu n’ibindi tutabonesha amaso byacu.
Imana iguhe umugisha.
Iri jambo muritegurirwa kandi mukarigezwaho na Rev./Ev. Eustache Nibintije, Umunyeshuri wa Patriots Bible University yo muri Leta Zunze Ubumwe za Amerika.
Tel: +4128718098 - Whatsapp
ADVERTISEMENT
ADVERTISEMENT


c: text/html

text:
Igikoma kirimo igi
Umwana akinywa ku mezi atandatu n’igice kugeza kuri 7.
Ibyangombwa:
Ifu y’amasaka:ibiyiko 6 bibumbiriye
Amazi:icupa rya pirimusi
Igi:1
Uko bikorwa:
Gutata amazi yuzuye icupa rya pirimusi ,ugashyiramo ibiyiko by’ifu y’amasaka bituzuyeneza(rase)ugashyira ku muriro ugashigisha kugeza bibize,ugateruraho,ugahoza,ugakubita igi ryiza,ugashyiramo uvanga uvanga igikoma ari akazuyazi.
Cyangwa se
Ugafata ifu ibiyiko 6 ugashyira mu isafuriya ukameneramo igi ukavanga igi n’ifu cyane ugashyiramo amazi yuzuye icupa,usukamo make uvanga ugashyira ku muriro ugashigisha kikabira ugakuraho ugahoza,ugaha umwana.
Ibyokurya by’umwana:Igikoma kirimo igi
Labels: ibyo kurya by'umwana, umwana

robotstxt: allowed

filter: keep


text:
Ku kiraro cya Nyabugogo, ku mugoroba wo kuri uyu 6 Nzeli 2018 harasiwe umusore w’umujura wo mu itsinda rizwi nk’Abamarine’, wibaga ibikoresho byari mu ikamyo yerekeza i Batsinda.
Uyu musore wo mu kigero cy’imyaka 25, yarasiwe hejuru y’ikamyo yo mu bwoko bwa Actros ahagana Saa Kumi n’imwe n’iminota 45 z’umugoroba amaze kwiba umugozi wari ufashe inzu zimukanwa iyi modoka nini yari itwaye.
Yari izivanye ku ruganda rwa AfriPrecast ruherereye i Masaka mu Karere ka Kicukiro. Kabera Muhamed wari utwaye iyi kamyo yatangarije Igihe ko abaturage ari bo bamuhagaritse bamubwira ko bamwibye.
Ygize ati “Nari mvuye i Masaka ntwaye ibikuta by’inzu zimukanwa mbijyanye i Batsinda, ngeze aha abaturage bampagaritse bambwira ko banyibye, noneho nibwo nagarutse nsaga igisambo n’ibyo cyari cyibye biri aho.”
Yavuze ko uwo mukandara uwo mujura yari yibye, ufite agaciro k’ibihumbi 30 by’amafaranga y’u Rwanda.
Umuturage witwa Bizimungu Emmanuel, yavuze ko kuba barasiye muri aka gace umujura, bizabera isomo abandi bose bahibiraga bakanahategera abantu.
Yagize ati “Bari bamaze kuturembya, buri munsi bateraguraga abantu ibyuma bakiba imodoka zipakiye, ku buryo urupfu rw’uyu ruri bubera abandi isomo bakabitinya.”
Imyambaro y’uyu mujura yasanzwemo inzembe, abaturage bavuga ko ari zo yacyebeshaga abantu abashikuza telefoni zabo.
Urupfu rw’uyu musore ruje nyuma y’aho mu ijoro ryashize rishyira kuri uyu wa Kane mu Murenge wa Gatsata, abajura bishe umuturage bamuteraguye ibyuma.
Umurambo wa Nyakwigendera wajyanywe mu bitaro bya Kacyiru
Umushoferi wari utwaye ikamyo yibwe Kabera Muhammed
Uyu mugozi niwo wari wibwe
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho
Ibi rwose polisi yacu iyo ibitangira cyera ntituba dutaha tureba hirya no hino. Ibisambo muri karistsiye zimwe za Kigali bimaze kwigira ndanze, sakumi n’imwe z’igitondo baratega abantu mu mayira bagatera ibyuma, abagore ntawe ukirenza samoya mu muhanda ibi ni ibiki koko? Mwarashe izi ngegera tukagira agahenge koko?
Aho gukoresha amaboko yabo mu byiza,bayakoresha mu kwiba.Bible ivuga ko abantu bose bakora ibyo imana itubuza batazaba mu Bwami bw’imana (1 Abakorinto 6:9,10).Ubwami bw’imana,ni ubutegetsi bw’imana,buzaza ku munsi w’imperuka,bugakuraho ubutegetsi bw’abantu kuko bwananiwe gukuraho ibibazo isi ifite (Daniel 2:44).Hanyuma Yesu abe ariwe uhabwa gutegeka isi,ayihindure paradizo (Ibyahishuwe 11:15).Niba ushaka kuzaba muli iyo paradizo,shaka n’imana cyane,aho kwibera mu byisi gusa.


text:
Kirehe: KOPAKI ku isonga mu kubyaza umusaruro ibikomoka ku nzuki
Koperative KOPAKI ibyaza ibikomoka ku nzuki, yo mu Akarere ka Kirehe mu Intara y’uburasirazuba, ikomeje kugaragara neza mu ruhando mpuzamahanga, ihesha ishema u Rwanda mu bucuruzi bw’ibikomoka ku nzuki.
Mukakarisa Marie Françoise, Perezida wa KOPAKI, atangaza byinshi mu byo bakora n’ibindi bateganya mu kubyaza umusaruro w’ibikomoka ku nzuki, agira ati “Ubworozi bw’inzuki ni ntagereranywa,kuko uretse no kuba zitanga ubuki bufatiye runini ubuzima bwa muntu, ibizikomokaho bitanga byinshi mu bikoresho bikenerwa mu buzima bwa buri munsi.”
Akomeza agira ati” Dufite ubushobozi bwo kubyaza umusaruro ibikomoka ku nzuki nk’imiti ihanagura inkweto, amavuta yo kwisiga, buji, imibavu ihumura neza, n’ibindi…”
Mu bindi KOPAKI ikora, hari ukwigisha uburyo bwo kurengera ubuzima bw’umuryango, mu ghe hategurwa ifunguro, uko hakongerwamo ubuki nk’ikiribwa ntungamubiri k’ingirakamaro.
Mu imurikagurishya Nyafurika ry’ibikomoka ku nzuki ryabaye kuva kuwa 21 kugeza 26 Nzeri 2016 mu Rwanda, iyi koperative yesheje agahigo ko kuba ku isonga kubera kugira ubuki bw’umwimere bwujuje ubuziranenge, bukundwa n’abatari bake baba abo mu Rwanda no mu mahanga.
Clemantine N.


text:
Abawutuye bagira udushya twinshi turimo ibiro by’umudugudu byiyubakiwe n’abaturage, kuba ku bufatanye bw’abaturage buri wese yarabashije kugura radiyo na matola, bakagira n’imipira yanditseho Nkondo ll n’ibindi.
Bavuga ko basanze gutera irange ry’ubururu ku nzu zose ari byo bigezweho, hagamijwe gusukura inzu ngo n’uhagera ajye yishimira isuku iharangwa.
Uyu mudugudu ufite ingo 84, gutera irangi bakaba barabibariye ingengo y’imari ya miliyoni imwe n’igice amafaranga y’u Rwanda, azagenda ava mu matsinda yo kwizigamira yashyizweho n’abaturage b’uyu mudugudu.
Umuyobozi w’umudugudu wa Nkondo ya ll, Baribuka Laurent, avuga ko gutera irangi ku nzu zose zigize uyu mudugudu ari igikorwa cyateguwe n’abaturage ubwabo.
Ati “Ubufatanye burangwa mu mudugudu wacu nibwo butuma tugera kuri byinshi, twamaze kubaka amatsinda ane tugenda dutangiramo amafaranga buri wese n’uko yifite, hanyuma tukayahuriza hamwe tukareba ikintu runaka dukeneye mu mudugudu ubundi tukagikora.”
Yakomeje avuga ko bateye irangi mu rwego rwo gukora isuku mu mudugudu wabo, kuko nubwo ari mu cyaro, nibura umuntu uhageze abona ko basobanutse.
Abaturage buzuzanya n’ubuyobozi
Twizeyimana Jean Baptiste utuye muri uyu mudugudu, avuga ko ibyo bageraho byose babikesha umuyobozi mwiza w’umudugudu, utekereza kure akanamenya guhanga udushya.
Ati “Ubundi byatangiye dufite inzu ziriho ibishonyi gusa, adushyira mu mashyirahamwe ane twese buri kwezi tukagenda dutangana udufaranga duke duke, ageze aho adukoresha inama twumvikana ko twatera umucanga ku nzu zacu twese turabikora.”
“Dukomeza dutanga udufaranga duke duke buri kwezi nanone arongera ati mureke tuvugurure dutere kabarasasu, nuko dukora kuri konti y’umudugudu buri muturage turayimuterera. Ikindi nakubwira iyo hari ufite inzu itaragera ku rwego rw’uko twayitera irange turabanza tukamufasha kuyuzuza neza ubundi tukamuterera.”
Nyiranizeyimana Francine we avuga ko iki gikorwa bacyibonamo bose kuko mbere y’uko bivugwa mu nama y’umudugudu, babanza kubiganirira mu itsinda bakabyemeranyaho.
Mukadiyama Verene we yagize ati “Ntabwo ari itegeko ni ibintu twumvikanye twese kugira ngo tube heza, rero uje gutera irangi ahera ruhande agatera umudugudu wose ikindi turanafashanya n’udafite amafaranga kuburyo nawe atererwa umudugudu wose ugasa.”
Umuntu ubasigira irange biyemeje kumwishyura ibihumbi 500 Frw, andi bakazajya bayamwishyura buhoro buhoro kugeza bayamazemo. Uyu mudugudu uherutse guhembwa n’Akarere nk’umudugudu wahize iyindi mu miyoborere myiza.
Ibyo abaturage bo mu Karere ka Kayonza bakoze ntibyari bisanzwe mu Rwanda ariko mu bindi bice ho bijya bikorwa. Nko muri Maroc, hari umujyi witwa Chefchaouen wamamaye kubera inzu z’ubururu bwerurutse ziharangwa.


text:
Impuzamiryango iharanira uburenganzira bwa muntu (CLADHO), isanga amafaranga agenerwa abana ashyirwa mu ngengo y’imari ya Leta akiri make cyane, akaba ariyo ntandaro y’ibibazo by’abo byabaye ndanze.
Ni mu kiganiro n’itangazamakuru cyabaye ku wa kane tariki ya 31 Gicurasi 2018, aho impuzamiryango iharanira uburenganzira bwa muntu (CLADHO) ku bufatanye n’Umuryango mpuzamahanga wita ku bana (Save the Children) ndetse n’indi miryango iharanira uburenganzira bw’abana, bagaragje ko amafaranga agenerwa abana ashyirwa mu ngengo y’imari ya Leta akiri make, ku buryo atasubiza ibibazo byabo ku buryo burambye. Ibi bigatuma hakigaragara ibibazo byugarije abana hirya no hino mu Gihugu.
Nk’uko byagarutsweho n’Ushinzwe gahunda zo guteza imbere uburenganzira bw’umwana no kurwanya ihohoterwa rimukorerwa muri CLADHO, Evariste Murwanashyaka, avuga ko kutagira amafaranga menshi agenerwa ibibazo by’abana bibagiraho ingaruka mbi, ari na yo ntandaro yo kudakemuka kw’ibibazo by’abo.
Yagize ati “Kutagira ingengo y’imari ihagije igenerwa abana bibagiraho ingaruka mbi. Ni yo mpamvu tukibona abana ku mihanda, hari abana baterwa inda, noneho ubufasha bagenerwa bukaba buke, hari abana bata amashuri n’ibindi. Ni ngombwa rero ko ingengo y’imari izamuka kugira ngo bikemuke”.
Uwera Zamida uhagarariye abandi bana mu karere ka Nyarugenge avuga ko nk’abana bashima uburyo Leta ibatekereza ho ariko asanga hari ibitarakorwa ngo abana bagire ubuzima bwiza ndetse bazabashe guteza imbere igihugu mu gihe kizaza dore ko ari bo Rwanda rw’ejo.
Yagize ati “Twe nk’abana turashima uburyo ibibazo byacu bikurikinwa ariko turifuza ko ingengo y’imari yakongerwa kugira ngo birusheho gukemuka. Ntitwifuza kubona bagenzi bacu bari ku mihanda abandi bakoreshwa imirimo ivunanye”.
Uwera yanongeye ho ati “Batubwira ko ari twe Rwanda rw’Ejo, none se nitudahabwa ubuzima bwiza ko ababyeyi n’abayobozi bacu barimo gusaza ubwo bazadusigira igihugu kimeze gute?”
Impuzamiryango CLADHO igaragaza ko usibye ko aya mafaranga agenerwa abana akiri make agenda anagabanuka dore ko mu ngengo y’imari ya 2017-2018 ibikorwa bireba abana byari bigenewe 15.1% by’ingengo y’imari y’igihugu, ariko ubu mu 2018-2019 ikaba ari 14.68% , ibi bikaba bituma ibibazo by’abana bikomeza kuba ingutu.
Raoul Nshungu


text:
Tuyiringire Arsène [Tuyi] usengera mu Itorero rya Evangelical Restoration Church (ERC) agiye gukora igitaramo gikomeye yatumiyemo abandi baramyi mu rwego rwo kumurika album ya mbere yo gutura Imana amashimwe.
Iki gitaramo Arsène Tuyi azamurikiramo album yise ‘Umujyi w’Amashimwe’ gitegerejwe ku Cyumweru, tariki ya 20 Gicurasi 2018. Yagitumiyemo Bizimana Patient, Gaby Kamanzi, Irimbere Christian, Shekinah Worship Team y’i Masoro na Shining Stars Family bazamufasha gususurutsa no gufasha abazitabira kujya mu mwuka.
Mu kiganiro na IGIHE, Arsène Tuyi, yakanguriye abantu kwitabira iki gitaramo yise ’Pentecost hymn’ azakora yizeza abantu kuzahaba k’umwuka wo kuramya no kwegera Imana birushijeho binyuze mu kuyiha amashimwe n’icyubahiro.
Yagize ati “Ubutumwa burimo cyane ni ugukangurira abantu kuramya Imana. Hari igihe nkunda kuvuga ngo ‘Umujyi w’Amashimwe’ abantu bakibaza ko ari Kigali mvuga, ariko ahantu hose waba uri hakubera umujyi w’amashimwe, waba uri i Ngororero n’ahandi wajya hose hakubera ah’amashimwe.”
Yakomeje ati “Ni uguhamagarira abantu kuramya Imana. Nimuze twegere intebe y’ubuntu tudatinya kuko Imana ari umubyeyi.”
Arsène Tuyi yavuze ko iyi album ya mbere agiye kumurika igizwe n’indirimbo icyenda, akaba yarifuje kuyisohora ku Munsi wa Pentecôte yizihizanya n’abandi bakirisitu imanuka ry’umwuka wera ku ntumwa za Yesu.
Yavuze ko yifuza kujya amurika album ku munsi nk’uwo buri mwaka, buri imwe mu zizakurikira ‘Umujyi w’Amashimwe’ ikazajya igira izina ryayo ryihariye ariko mu ntego yo gushishikariza abantu kwegera Imana. Muri iki gitaramo kizabera kuri Restoration Church i Masoro kuva saa kumi za nimugoroba kucyinjiramo ni ubuntu.
Album "Umujyi w’Amashimwe” igizwe n’indirimbo icyenda zirimo ‘Umujyi w’Amashimwe’, ‘Calvary’, ‘Wagize neza’, ‘Wampaye umudendezo’, ‘Uri mwiza’, ‘Ikinyejana cyatoranijwe’, ‘Amajwi y’Abacunguwe’, ‘Amagufwa yumye’ na ‘Christ lives in me’. Iyi album ntiriho indirimbo ’Waramutse Rwanda’ yakoranye na Israel Mbonyi kuko yayishyize ku yindi yitwa ’Icyaremwe gishya.’
Arsène Tuyi ugiye kumurika album yabyirutse ari umuririmbyi muri korali y’abana yo muri ADEPR. Nyuma akuze yatangiye guteranira mu Itorero ry’Isanamitima (Evangelical Restoration Church) muri Paruwasi ubu yitwa iya Masoro ari naho ari muri iki gihe.
Yabaye muri Shining Stars na Shekinah Worship Team ndetse ari mu batangije itsinda ryiswe Salvation Proclaimers ryateguraga ibitaramo bitandukanye byo kuramya no guhimbaza Imana.
Mu 2016, Arsène Tuyi yahawe igihembo cya Groove Awards Rwanda nk’umuhanzi mushya w’umwaka mu ruhando rw’abaririmba indirimbo zo kuramya no guhimbaza Imana bakoze cyane.
Umuramyi Arsène Tuyi agiye kumurika album ye ya mbere yise 'Umujyi w'Amashimwe'
Patient Bizimana agiye guhurira na Gaby Kamanzi mu gitaramo 'Pentecost hymn'
Arsène Tuyi agiye kumurika album mu gitaramo yatumiyemo abarimo Patient Bizimana na Gaby Kamanzi
Arsène Tuyi yegukanye igihembo cy'umuhanzi mwiza ukizamuka muri Groove Awards Rwanda 2016
[email protected]


text:
Ni iki twakigira ku bagabo 12 Mose Yohereje gutata i Kanani ?
Nkuko bigaragara mu gitabo cyo kubara aba bagabo kumi na babiri bari baturutse mu miryango cumi n’ibiri igize ubwoko bwa isirayeli, baeorejwe na Mose gutata igihugu cya kanani mu gihe ni igikorwa cyamaze iminsi mirongo ine. Nubwo abatasi batemye ishami ririho iseri rimwe ry’umuzabibi kubera ubunini bwaryo rikaba ryaratwawe n’abantu babiri (kubara 13:23) ariko abagabo babiri gusa nibo bazanye inkuru nziza ku gihugu baribatumwemo gutata bituma Imana ibishimira.
Abatasi icumi mu bagiye gutata bagaragaje ko nta byiringiro bafite mu nkuru batangarije ab’isirayeli na Mose y’incamugongo, byatumye abantu bahagarika kwizera ibyo Imana yariyarabasezeranyije. Ntibizerako Imana izabafasha kandi abantu bose bumvishijwe ko bitarikubashobokera kwinjira mu gihugu cy’isezerano. Kubw’ibyo byatumye Imana ihanisha abantu bose kuzerera mu butayu imyaka mirongo ine kugeza ubwo hafi abantu bose bari bakuru bapfuye.
Yosuwa na Kalebu ni bamwe muri abo cumi n’ababiri bagiye gutata ariko bo bazanye inkuru nziza ikomeza abantu , biringiza abantu ko bakwiye kwizera Imana ikazabafasha gutsinda. Nibo bagabo babiri rukumbi bageze mu gihugu cy’isezerano mu bariho icyo gihe.
Aba nibo batasi cumi na babiri bagiye gutata Kanani
1. Shamuwa mwene Zakuri mu muryango wa Rubeni
2. Shafati mwene Hori mu muryango wa Simeyoni
3. Kalebu mwene Yefune mu muryango wa Yuda
4. Igalu mwene Yosefu mu muryango wa Isakari
5. Hoseya / Yosuwa mwene Nuni mu muryango wa Efurayimu
6. Paluti mwene Rafu mu muryango wa Benyamini
7. Gadiyeli mwene Sodi mu muryango wa Zebuloni
8. Amiyeli mwene Gemali mu muryango wa Dani
9. Setura mwene Mikayeli mu muryango wa Asheri
10. Nakibi mwene Vofusi mu muryango wa Nafutali
11. Geweli mwene Meki mu muryango wa Gadi
12. Gadi mwene Susi mu muryango wa Yosefu
Gusa nubwo banyuze mu bikomeye ariko byarangiye Imana ibagejeje mu gihugu cy’isezerano kuko nta jambo Imana ijya ivuga ngo rihere kandi byari mu isezerano yahaye Aburamu. Intambara zose Abisirayeli bahuye nazo baziterwaga no kugomera Uwiteka Imana.
Abatasi icumi bigereranyije n’abanaki babona bameze nk’inzige imbere y’abanaki kandi bageranyije imbaraga zabo n’izabantu batuye muri kiriya gihugu babona abo bantu ni abanyamaboko (Kubara 13:27-2 8).
Yosuwa na Kalebu ntabwo bitaye kubyavuzwe n’abantu benshi ahubwo bumvishije ab’isirayeli ko bazansesha bene ibyo bihugu banasaba abantu kugenda bakahahindura kuko ntakindi baribishingikirijeho uretse gusa imbaraga z’Imana ikomeye.(Kubara 13:30)
Abantu benshi usanga hari amakosa bagenda bakora bitewe no kutizera Imana. Ushobora kwigira ku muntu ufite icyo akurusha ariko ntiwigereranye nawe. Aha niho hava ikintu cyo gufata abantu nk’ibigirwamana. Ntabwo umuntu yagira ubushobozi nk’ubwundi gusa iyo uzi neza ko muruhande rwawe utinshingikirije amaboko y’abantu ahubwo uri mu ruhande rw’Imana nka Yesuwa na Kalebu utsinda ubigeragezo binyuze mu kwizera Imana.
Ikosa ryo kwigereranya n’abanaki ryatumye abatasi icumi bibona nk’inzige babibwira n’abisirayeli bituma batizera Imana. Imana ihanisha abo batasi gupfa ariko kwizera imbaraga z’Imana mu bihe bigoye byatumye Yesuwa na Kalebu bashyika mu gihugu cy’isezerano.
Imana ibashoboze ibahe kuyizera kandi ibahe kunyurwa nuko muri
Source : https://en.wikipedia.org
Ismael [email protected]


text:
by http://urukundo.info
Muraho neza, nifuje kubasangiza ibitekerezo byanjye mu nyandiko kubyo maze iminsi nitegereza. Ndi umunyamategeko utarabirambamo cyane, ndumva atari ngombwa cyane gutangaza umwirondoro wanjye ahubwo icy’ingenzi ni ukubasangiza ibyo maze iminsi nitegereza.
Mu by’ukuri umuryango nyarwanda ufite ibibazo byinshi bikomeye by’imibanire muri iki gihe ndetse bizarushaho kuba bibi cyane mu gihe kizaza nkurikije ibyo maze iminsi ndeba.
Njyewe ubwanjye umaze imyaka 8 mu butabera nk’umwunganizi mu by’amategeko maze kwegerwa n’abashaka kuburanira gatanya 15, 8 bamaze kuyobona abandi biri mu nkiko. Aba batanye ni imiryango yari ifite abana nibura umwe.
Mu nkiko zo mu Rwanda ahatandukanye ibi birego biriyongera ku buryo buteye amakenga, ku ruhande rwanjye ‘cases’ nzi zisaba gutanya imiryango nshobora kwibuka imwe ku yindi zirarenga 40 ahatandukanye, abenshi ni imiryango yubatse imaranye igihe.
Igikomeye kirimo kandi mbona gihangayikishije ni abana barererwa mu ngo zatanya, barerwa n’ababyeyi batanye. Aba ban anta burere bafite mu by’ukuri kuko bakurira ku gahinda k’umubyeyi umwe mu batandukanye kuko mu batandukana abenshi bagumana ibikomere ku mitima badashobora kubana nabyo bucece nta ngaruka zigeze ku mwana.
Ibi ni ibintu bishya ku muryango nyarwanda, ubwumvikane buke mungo ni ibintu bisanzwe mu miryango yacu, ariko gutandukana kw’abashakanye ni ibintu bitamenyerewe mu Rwanda, niyo mpamvu ingaruka zizaba nyinshi cyane ku muryango mu gihe bikomeje kuri uyu muvuduko.
Ingo nyinshi zishingwa muri iki gihe zisezerana IVANGAMUTUNGO risesuye, nyamara muri iyi minsi ibibazo byinshi biri kugaragara mu ngo bishingiye ku bintu bibiri, umutungo n’imyitwarire y’abashakanye (ubusambanyi ku isonga) nk’uko tubibona mu nkiko.
Ndibanda ku kijyanye n’imitungo, abari gushakana hejuru ya 90% mu Rwanda muri iki gihe bari gusezerana ivangamutungo risesuye kandi nyamara umwe mu biyemeje gushakana ugasanga hari umutungo runaka afite, ku ndiba y’umutima yumva ko ari uwe bwite ariko agasinyira ko awuvanze na kanaka bagiye kurushinga. Uyu nawe ku rundi ruhande uwo mutungo aba yerekana ko atari wo akurikiye, ariko ku ndiba y’umutima aba yatangiye kuwubara mu byo afiteho umugabane.
Iki ni ikibazo gikomeye cyane kuko iyo habayeho ubwumvikane bucye bushingiye ku cy’ar’icyo cyose agatima ka mbere ka buri wese gakubita kuri wa mutungo maze bikenyegeza umuriro mu gushwanisha aba barushinze. Ingaruka zikagera kubo babyaye, nabo bakaba bashobora kuzaziraga abo bazabyara bitewe n’ubukana bw’izi ngaruka kuri bo.
Kuri ibi bibazo by’ingo muri iki gihe ndashaka kugaragaza ko nubwo amategeko yitabazwa mu gukemura ibibazo by’amakimbirane nk’aya ndetse na za gatanya zigatangwa ariko mu by’ukuri n’iyo bibayeho abantu bagatandukana biba bibaye intangiriro y’ikibazo gikomeye cyane n’ingaruka nyinshi cyane ku muryango nyarwanda.
Tekereza ku burere bw’abana b’inzirakarengane mwabyaranye bagiye kurerwa nk’abafite iwabo habiri cyangwa se bagiye kurerwa na ba mukase, bagiye kubaho batazi uburere buzira umutuzo ahubwo bwuzuye inzangano, intonganya n’ibindi bibi byinshi babonera URUGERO RUBI ku babyeyi babo, bazakura bate? Bazatanga uruhe rugero rwiza batabonye? Bazavamo ibiki?……bitekerezeho niba warubatse cyangwa ubifite muri gahunda.
Nk’umunyamategeko rero, ndagira ngo ngire inama abanyarwanda ko amategeko mwitabaza muvuga buri munsi atari umuti mwiza ku muryango nyarwanda w’ejo n’ejo bundi ndetse namwe b’uyu munsi.
Ndagira ngo mbasabe kugaruka ku muco wacu aho urugo rurangwa no kubabarirana, kwihanganirana, gukundana na cyane cyane kugira ibanga. Umugabo nyamugabo umubwirwa n’urugo rwe n’urubyaro rwe uko rumeze, umugore w’umutima umubwirwa no gutuza, kwihangana no kugira ibanga.
Niba bitabaye bitya amajyambere turi kubaka ntacyo amaze kuko ntacyo azamara.
Umuseke.rw
‘Divorces’, Ivangamutungo. Ibibazo byugarije umuryango nyarwanda
by http://urukundo.info
Labels: inama z'urukundo


text:
Tante-“Yego! Ntabwo wari ubizi kandi ntabwo wahita ubimenya, niko kazi ntanga, wagashima ukagakora wakanga ugakomeza inzira yawe usibye ko nta mahirwe nyiha kuri wowe kuva umenye ibanga”
Muri ako kanya nabuze icyo mvuga, nashyikije ibyicaro aho maze nitsa umutima aho, ari nkawe se?
Nakomeje guceceka mbura icyo mvuga, nawe akomeza kunyitegereza hashize akanya gato,
Tante-“Ko ntacyo umbwira? Uriteguye gukora cyangwa ntabwo witeguye?”
Nakomeje guceceka, nta yandi mahitamo nari mfite, niyo mahirwe nari mbonye mu biganza ngo nkorane nawe wenda mbe nazagera aho Queen yagiye mucungure amateka y’ urukundo rwanjye nawe ntazazime.
Nta kuntu nanone nari kubyanga kandi namenewe ibanga, uwo munsi nanyuze inzira ntari nziko nzanyura mu buzima bwanjye, ibyo nisanzemo ntacyekaga, nibwo nabonye bwa buzima numva bavuga ko buhinduka nk’ ikirere,
Muri ako kanya nongeye kwitegereza Tante maze ndamubwira,
Njyewe-“Yego nditeguye”
Tante-“Ok! Niba witeguye rero ndumva wafata izi mfunguzo z’ imodoka uzajya ugendamo aho nzajya nkohereza hose, ugomba kandi kuva aho wari usanzwe uba ugatangira kuba mu nzu ndakwereka, naho amafaranga yo nzajya nguha cheque usinye ayo ushaka ntuzagire ikibazo”
Ibyo yavugaga numva n’ amatwi yanjye nta na kimwe cyanshitse, nagize ngo nitse umutima maze ahita yongeraho,
Tante-“Nongere mbisubiremo nta muntu numwe ugomba kwizera kandi uzamenye ko aho kuntanga nzagutanga”
Nakiriye kontaki dusohoka mu cyumba twari turimo ari nako nyura ku bakobwa bato beza byitwaga ko bamurika imideri muri iyo nzu, twageze hanze Tante wa Queen anyereka imodoka ndakingura ndinjira ambwira kumukurikira dufata umuhanda, bidatinze twinjiye mu gipangu kiza tuvamo.
Tante-“Aha niho ugize kuzajya uba rero, ntuzagire ikibazo hari umukozi n’ ibyangombwa byose, nugira icyo ubura uzambwire…nako ndabyizeye ntacyo uzabura, ibindi byose tuzajya tubipangira kuri telephone”
Narikirije ako kanya Tante ahita yinjira mu modoka ye agenda atyo, nasigaye aho nitegereza byose, natangiye gusuhutsa umutima nibaza ubuzima nisanzemo muri ako kanya.
Narebye guhamagara Joel ngo muganirize ariko mbona naba ngiye kuzambya byose sinzagere kuri Queen ntifuzaga kubura.
Natekereje kwicaza Joshua cyangwa Axel ngo mbabwire ibyangwiririye ariko nibuka amagambo Tante yambwiye anyihanangiriza
Natangiye kwibaza uko ngiye kubaho, nongeye kwibuka ubuzima nari nsazwe mbaho uwo munsi utaraza, nibutse Mama na Data nasangaga buri mugoroba ntashye, kuri uwo munsi nari mbihugijwe.
Nkiri aho ako kanya numvise ijwi ry’ umukobwa,
We-“Ni kalibu!”
Narikanze ako kanya mpindukira vuba, yari umukobwa wari wambaye imyenda y’ abatetsi, yahise aca bugufi n’ ibyubahiro byinshi,
We-“Kalibu rwose murisanga”
Njyewe-“Urakoze”
Yagiye imbere ndamukurikira twinjira mu nzu duhinguka muri salon maze kwicara no gutuza,
We-“Mwari muraho se?”
Njyewe-“Yego meze neza rwose nta kibazo, ni wowe ukora aha se?”
We-“Yego nitwa Mwiza”
Njyewe-“Ok! Hari iki cyo kwakiriza abashyitsi se?”
Mwiza-“Hari umuvinyo, amazi na ka rufuro”
Njyewe-“Noneho mpa amazi nta kibazo”
Uwo mukobwa mwiza yarahindukiye ajya kuzana amazi aragaruka arayampereza yigira mu kazi ke.
Bidatinze yampaye kalibu ku meza kuko ntamenyereye kurya njyenyine nahise musaba ko dusangira, abanza kubyanga ariko birangira yemeye.
Turi gusangira…
Njyewe-“Nanjye nitwa Bruno!”
Mwiza-“Eeeh! Uje kuba hano se nawe?”
Njyewe-“Yego, hari undi se usanzwe uhaba?”
Mwiza-“Mbere habaga umusore witwaga Serge ariko amaze igihe yaragiye ntabwo nzi aho yagiye”
Njyewe-“Ese? Hanyuma se umaze igihe kingana iki ukora hano?”
Mwiza-“Ko ari kirekire ra? Mpamaze igihe kirekire rwose”
Njyewe-“Ok! Ni byiza noneho, nanjye ndaje rero ngo tubane”
Mwiza-“Eeeh! Imana ishimwe ko noneho ngiye kubana n’ umuntu wicisha bugufi nkawe”
Njyewe-“Koko se?”
Mwiza-“Yego rwose, kuva nagera hano ni ubwa mbere nasangira narira kuri aya meza, ubundi Serge we iyo yambonaga ninjiye no mu nzu yahitaga ankangara”
Njyewe-“Koko se?”
Mwiza-“Yego”
Njyewe-“Ubwo nuko mwari mubanye?”
Mwiza-“Yiiii!
Njyewe-“Humura humeka Serge yagiye hanze kandi amakuru nkeka nuko ashobora kutazagaruka”
Mwiza-“Ayiwee? Koko se?”
Njyewe-“Cyane rwose”
Mwiza umukobwa mukuru wari utuje ndetse ubona neza ko yitonda aho kunsubiza yahise arira ndikanga ako kanya ntangira kumubaza impamvu ariko akomeza gutsikimba yihanagura amarira yamuzengaga mu maso,
Njyewe-“Uuuh? None se kandi niki kiguteye amarira?”
Mwiza-“Ndeka! Ndeka ibyanjye ni birebire”
Nakomeje kubaza Mwiza icyamuteraga amarira yibutse Serge amaze gutuza yitsa umutima maze arambwira,
Mwiza-“Nkuko nabikubwiye nitwa Mwiza, namenyanye na Serge umunsi umwe ubwo nari nagiye mu rusengero, ku ntebe nari nicayeho twari twegeranye, maze mu gihe cyo gutaha Pasiteri adusaba guhindukira tugafatana ibiganza tugasabirana umugisha”
Njyewe-“Yego ndakumva”
Mwiza-“Ubwo nyine twafatanye ibiganza, musabira umugisha nawe arawunsabira, dusohotse nibwo twabonye umwanya wo kuganira, aranyibwira ndetse murangira no mu rugo ansezeranya kuzansura,
Ubwo guhera uwo munsi twatangiye kujya tuvugana, namutuye ibibazo nari maranye iminsi njya gutura Imana mu rusengero, nawe arankundira ambera umuntu mwiza antega amatwi”
Njyewe-“Nguteze yombi rwose komeza umbwire”
Mwiza-“Ubwo nyine namubwiye ibyanjye na murumuna wanjye, mubwira ubuzima bugoye tubayeho na Mama urwaye, nibwo yemeye kudushakira akazi njye na murumuna wanjye,
Hmm! Aho niho nahereye nza gukora hano, Serge yatangiye kujya amfasha mu bibazo, akanganiriza kenshi maze nanjye ntangira kumwiyumvamo wese, nibwo yambwiye ko ankunda nanjye ndamwemerera akomeza kugenda anyiyegereza kugeza ubwo dutangiye kujya turyamana, byaje kurangira mbaye umugore we”
Njyewe-“Koko se?”
Mwiza-“Ubwo nyine akaje narakemeye, anyihanangiriza kutazagira uwo nzabwira ko tubana, nyuma y’ igihe namenye Serge nibeshyeho uwo ari we”
Njyewe-“Yebaba wee!”
Mwiza-“Naje kumenya akazi akora musaba guhinduka ngo ejo atazabizira ariko yanga kunyumva ahubwo anyihanangiriza kutazagira uwo mbibwira, ubu ntwite inda y’ amezi atatu, koko Serge ntabwo azagaruka nkuko ubimbwiye?”
Njyewe-“Ihangane ndumva warahuritse mukobwa mwiza”
Mwiza-“Oya mbwira, koko Serge ntabwo azagaruka?”
Njyewe-“Cyakora ntakubeshye ndumva kugaruka kwa Serge kuri kure, nkurikije umugambi yari afite naje kumenya nyuma”
Mwiza-“Ubu se koko Mana yanjye nzaba uwande?”
Njyewe-“Nta kundi nanjye ntabwo nari nzi ko Serge ari uwo namenye nyuma, ihangane kandi nanone duhuje amateka, nanjye uwo nizeraga yansize ntabitekerezaga, nahisemo kuza iyi nzira ngo byibura nzamukurikire amateka yanjye nawe atazazima”
Mwiza-“Uwo wawe se uvuga ninde?”
Njyewe-“Ni umukobwa witwa Queen, yari umwizerwa wanjye mu kahise, natunguwe no gutungurwa ansezeye akagenda agahera, nawe yajyanye na Serge, ubu nyine duhuje agahinda”
Twacecetse akanya gato hashize akanya gato,
Mwiza-“Mbega isi yubu? Ubu se umuntu azizere nde koko?”
Uwo munsi namenye uwo dusangiye urugamba, natangiye kubana na Mwiza nka mushiki wanjye, buri munsi ari nako twibaza icyo gukora ariko tukabura aho duhera,
Ku munsi wakurikiyeho nakangutse kare numva telephone isona, mu kureba umpamagaye nasanze ari Mama nkanda yes nshyira ku gutwi,
Njyewe-“Hello! Mama”
Mama-“Bruno! Waraye hehe koko mwana wanjye ko ninjiye mu cyumba cyawe ngakubitwa n’inkuba”
Njyewe-“Ariko Mama, ndi umwana wo kubaririza koko? Ndi mu byanjye mbwira niba hari icyo ushaka kumbwira”
Mama-“Bruno! Mwana wanjye nuko umbwiye?”
Njyewe-“Mama! Humura nta kibazo rwose, urabizi akazi kanjye kiyongereye, hari ubwo uzajya umbona rimwe mu cyumweru, ugomba kubyihanganira rero ngomba gushaka imibereho”
Mama-“Ariko se mwana wanjye ako kazi gatuma wihuza umuryango ni kazi nyabaki Bruno?”
Njyewe-“Ni akazi Mama, ahubwo reka tuze kuvugana nimugoroba”
Mama yakupye aganya, maze gushyira telephone hasi nanjye nibwo natangiye kwitekerezaho gusa mbura amahitamo, nongeye kwitegereza inzira ndi gucamo mbona ari umwijima gusa.
Navuye aho nerekeza ku iduka rishya hamwe nari naguriye ibicuruzwa nkomeza akazi, mu masaha ya nimugoroba Tante yarampamagaye ndikanga nitaba vuba,
Njyewe-“Hello!”
Tante-“Banguka iwanjye ndagushaka byihutirwa”
Nagize ngo mubaze icyo anshakira ariko yari yakupye cyera, ako kanya nahise mfunga mfata umuhanda nerekeza kwa Tante.
Mu nzira nagiye nibaza byinshi, nagezeyo bidatinze nkingurirwa na Securite, akimbona aratangara cyane,
Securite-“Eeeeh! Tonto! Ni wowe mbona uje muyindi sura se?”
Njyewe-“Hhhhh! Ni njyewe kabisa”
Securite-“Ewana ndemeye kabisa burya ntawageze kwa Mabuja wasohotse amaramasa”
Njyewe-“Ubutaha ni wowe Securite, ahubwo se mabuja ariko”
Securite yahise atangira kureba hirya no hino asa n’ uwikandagira yitsa ijwi asa n’ unyongorera,
Securite-“Yego mabuja arimo, ariko se ko mbonye bidasanzwe ra? Mwari mufitanye gahunda?”
Njyewe-“Yego twari tuyifitanye rwose nta kibazo”
Securite-“Uuuuh? Tonto nyamara ibuka neza niba gahunda muyifitanye aya masaha”
Njyewe-“Ni aya masaha rwose, kandi ariwe unyihamagariye?”
Securitr-“Ko mbonye se….”
Nabonye ubwoba Securite yari afite bintera igishyika, mva mu modoka twegera hirya gato ntangira kumubaza cyane impamvu………………………………………………..
Ntuzacikwe na Episode 86 kuwa mbere mu gitondo


text:
Tegereza wihanganye – Rev./Ev. Eustache Nibintije
, 2 weeks ago
Umukozi w’Imana, Rev./Ev. Eustache Nibintije, Umunyeshuri wa Patriots Bible University yo muri Leta Zunze Ubumwe za Amerika abinyujije muri Minisiteri ye y’ivugabutumwa yise “Nibintije Evangelical Ministries” asigaye adufasha mu kugabura ijambo ry’Imana nkuko Imana yamuhaye uyu muhamagaro ikamwuzuza ubwenge bwo kugirango agirire abantu benshi umumaro mu gihe gisa niki. Uyu munsi yaduteguriye inyigisho yahaye umutwe ugira uti:” TEGEREZA WIHANGANYE”.
Yobu 12:13
“ Ubwenge n’ Imbaraga bifitwe n’ Imana, igira inama no kumenya.”
Umwaka washize Manager (umuyobozi) wanjye yahuye n’ Ibigeragezo azakurwara indwara ya kanseli, mu gihe yarari kwa muganga afata imiti imufasha, yaje kwakira agakiza ahinduka umukristo kubwo gushyira ukwizera kwe k’ umwami wacu Kristo.
Ku bw’uko uyu Manager yari arwariye ku bitaro twakoragaho twese nkaba Special( umuhanga cg umunyamwuga) mu kuvanga imiti cyane cyane ya Kanseli. Iyo nageraga ku miti ye ndi kuyivanga(mixing) nabaga ndi kubwira Imana ko iyo miti ntacyo yamara yonyine hatarimo imbaraga zayo( Imana).
Bitewe n’uko ariwe wampaye akazi, nabivugaga n’ umubabaro mwinshi kandi koko byari bibabaje bitewe n’ ubwitonzi bwe n’ ubugira neza yarasanganwe n’ ubwo atari umukristo. Ubwo buri break (akaruhuko gato) na lunch time(igihe cyo kurya) niko twajyaga ku musura no ku musengera. Hashize amezi 6, Yesu amukiza iyo ndwara. Ubwo yahise agaruka ku kazi ke.
Iyo uri kumwe n’Imana, iyo uvanga imiti yo gukiza umurwayi, si wowe ukora ahubwo ni Imana iba iri muri wowe.
Ntabwo dushobora gusobanukirwa impamvu y’ Ibintu bitubaho kandi n’ Impamvu Imana Ibyemera bikadushyikaho. Ariko Imana iba ifite impamvu yemera ko bitubaho. Ibi bimeze nk’ Ibyo Yobu yahuye nabyo. Yahuye n’ ibigeragezo atiyumvisha impamvu yabyo byangiza umubiri we ndetse bitwara n’ abiwe n’ ibyiwe.
Iyo usomye igice cya 12:13 atangaza imbaraga z’ Imana , ubwenge bwayo, ubumenyi bwayo ndetse n’ inama zayo. Yobu ntabwo yahise abona ibisubizo by’ ibibazo yari afite ariko yakomeje kumva ko Imana ifite imbaraga n’ ubwenge , inama n’ ubumenyi.
Dushobora kuba tudasobanukirwa impamvu Imana yemera ibigeragezo kutugeraho mu buzima bwacu nka Manager wanjye ariko tugomba kwiringira Imana kandi tukayizera kuko Idukunda.
Petero yabivuze neza mu rwandiko rwe rwa mbere igice cya 5:7 aho agira ati” Muyikoreze amaganya yanyu yose kuko yita kuri mwe.” Ni ibihe bigeragezo urimo urwana nabyo? Ni gute biri kugufasha kurushaho kumenya Imana.
Muri kano kanya gato ndagusaba gufatanya nanjye rino sengesho rigufi, kandi ubikore wizeye:
Mana,
Mfasha ku kwizera nubwo ntabasha gusobanukirwa ibiri kumbaho i mpamvu yabyo, ndetse n’ impamvu yatumye wemera ko bimbaho. Nzi yuko ifite imbaraga nyinshi, nzi yuko ubwenge n’ ubumenyi byawe n’ inama zawe bihagije kubawe mfasha.
Ariko reka ubushake bwawe aribwo buboneka ku mibereho yanjye. Urakoze kuko umfatishije ukuboko kwawe k’ urukundo kandi gukiza.
Amen!.
Nshuti y’ Imana, Dushaka kumva icyo utekereza uyu munsi, Wandike ubutumwa kuri Email yanjye estachenib@yahoo.com cyangwa ukandika ubutumwa bugufi kuri phone +4128718098
ikoreshwa no kuri (WhatsApp).
Ushobora no kutubwira n’ utuntu dutoya urimo kurwana natwo uyu munsi kugira ngo dufatanye nawe kudusengera.
P.s Umuryango wacu w’ Ivugabutumwa unejejwe no kuba uri hamwe nawe mu kugeza ijambo ry’ Imana ku bantu bose.
(Wibuke gusangira n’ inshuti zawe iri jambo rigufi)
Imana idutabare, Imana y’Amahoro itugirire neza, Imana y’Amahoro igendane natwe none n’iteka ryose, itwambike gukiranuka kwayo.
Iri jambo rigufi rivuye kuri;
NIBINTIJE EVANGELICAL MINISTRIES
Ubu butumwa si umwihariko wa IYOBOKAMANA.COM, ni inyigisho zikomoka mu ijambo ry’Imana utegurirwa kandi ukagezwaho na Rev./Ev. Eustache Nibintije, umunyeshuri wa Patriots Bible University yo muri Leta zunze ubumwe za America.
Tel/Whatsapp: +14128718098
Email: eustachenib@yahoo.com
REBA UBUHAMYA BW’UMUNTU WAKIZE INDWARA IKOMEYE ABIKESHA GUKURIKIRA NO KWIZERERA MU NYIGISHO Z’UYU MUKOZI W’IMANA REV.EUSTACHE NIBINTIJE:


text:
Uko frigo ikora : Techno frigo
Réfrigérateur ikunzwe kwitwa cyane frigo iri mu bintu birimo kugenda bikoresha technologie yo mu rwego rwo hejuru niyo mpamvu sipuga.com yafashe iyambere ngo nayo itangire kujya iyivugaho nkuko dusazwe tubikora kubijyanye n'ibinyabiziga. Muri ikigihe ntabwo byoroshye kuba wabasha guhitamo frigo yo kugura kubera izo technologie zigiye zitandukanye usangamo, abenshi muri twe usanga iyo igihe cyo kuyigura kigeze duhura n'ikibazo cyo guhitamo rimwe na rimwe bitewe no kudasobanukirwa ibyo washingiraho mu guhitamo. Mbere yo kureba ibijyanye no guhitamo twabanza kureba uko frigo ikora muri make.
Imikore ya frigo
Muri rusange usanga abantu bibeshya ko frigo ikora ubukonje, ariko mu byukuri ntabwo ariko bimeze kuko ntabwo frigo ikora ubukonje ahubwo icyo ikora nu gukura ubushyuhe buba burimo imbere n'ubushyuhe buba buri mu bintu biyirimo ikabwohereza hanze, aha ntabwo byoroshye kubisobanura ariko wenda dufashe nkurugero, iyo ufashe amazi ashyushye ukayashyira muri frigo, frigo icyo ikora ikogota ubushyuhe buba buri muri ayo mazi ikabwohereza hanze ya frigo. Uku kohereza ubushyuhe hanze ya frigo ubyumva neza iyo ukoze inyuma ku mugongo wa frigo kuko usanga arahantu hahora hashyushye kuko ubwo bushyuhe iba yavanyemo imbere ariho bunyura.
Muri make kugirango frigo ibashe gukura ubushyuhe mu bintu byayishyizwemo nuko haba uruhererekane rwiza hagati yayo n'ibiyirimo, nukuvugako ntakintu kigomba kwitambika muri urwo ruhererekane niyo mpamvu iyo frigo irimo glace (cyangwa se yajemo barafu nkuko dukunze kubivuga) nyinshi hariya kumpande frigo iba idakonjesha neza ibiyirimo kuko izo glace ziza zikitambika hagati yayo n'ibiyirimo ntibashye gukurura cyangwa gukogotwa bwa bushyuhe iba ishizwe kuvanamo. Niyo mpamvu mugihe haba hajemo ziriya glace ziba zigomba gukurwamo mu maguru mashya kugirango frigo ikore neza.
Fluide ya frigorigène inyura muri circuit yo gukonjesha ariyo ikunze kwitwa évaporateur. Iriya fluide mugihe cyo kunyura muri evaprateur nibwo iba irimo kunyunyuza cyangwa se gukogota ubushyuhe mubiribwa cyangwa se ibindi bintu biba biri muri frigo, kubera ubwo bushyuhe iba irimo kugenda ifata nayo ubwayo ihita ishyuha ibintu bihita bituma ihinduka gaz cyangwa se umwuka.
Gaz cyangwa umwuka usoka muri évaporateur uhita winjira muri compresseur, iyi rero nkuko akamaro kayo kazwi ihita isunika iyo gaz n'ingufu nyinshi, muri uko gusunika gaz bihita biyongerera ubushyuhe, uku kuzamuka kubushyuhe ntagishya kirimo kuko ni amahame yubugenge cyangwa principe physique avugako iyo ubushyuhe bwagaze bw'iyongera iyo ibaye compressé.
Nyuma yo gusoka muri compresseur gaz ihita yinjira muri condenseur ariho ihita yongera kumera nk'amazi kandi ikaba arinaho isiga ubushyuhe n'indi myanda iba yagiye ihura nayo munzira yose iba yanyuzemo. Uku gutakaza ubushyuhe naho ntagishya kirimo kuko amahame yo mubugenge cyangwa se physique avugako iyo umwuka uhindutse ibisukika utakaza ubushyuhe bwari bu wurimo. Iyi nzira ya condenseur niyo igaragara inyuma ya frigo ni twa du tuyau twizengurutse tugaragara inyuma ya frigo.
Mukurangiza liquide isotse muri condenseur ihita yinjira muri détendeur aha isa nkaho ariho iruhukira ikagenda yitonze ntangufu ziyiriho dore ko ama tuyau hano aba yabaye magari kuburyo ntagufu ziba ziyigeraho iba itembera ku mutuzo, muri détendeur naho iyi liquide ihita ihatakariza ubushyuhe cyane mbere yo gukomeza muri évaporateur.
Ibi bice twavuze haruguru ntabwo ari byo byonyine frigo iba ifite kuko hari n'ibindi biyifasha gukora neza, aha twavuga nk'ama joints atuma ntamwuka upfa kwinjira muri frigo uvuye hanze mugihe urugi rwayo rufunze. Twavuga kandi na thermostats ariyo ishinzwe gutuma ubushyuhe bw'imbere buhora ari bumwe budahindagurika cyane. Muri rusange frigo twavuzeho ni imwe ikunze gukoreshwa n'abantu mu ngo zabo ariyo bakunze kwita à compression, hari izindi frigo z'ubundi bwoko cyangwa se zifite indi mikorere itandukanye n'iyi twabonye tukazazishakira umwanya nazo tukazigarukaho kuburyo burambuye. Nyuma yo kumenya imikorere ya frigo ubutaha tuzabagezaho ubyiciro by'ubukonje biranga frigo dore ko aribyo usanga abantu benshi bagenderaho muguhitamo frigo ikwiye bashobora kwifashisha mu ngo zabo. Kanda hano urebe imikorere ya système ishizwe gukonjesha imodoka.


text:
Mu biroli byashimangiye ingaruka zo kubaha Imana Ishimwe Claude yasezeranye mu mategeko anakwa umuhanzikazi Gikundiro Rehema- Reba amafoto utabonye
, February 2018
Ishimwe Claude yasezeranye imbere y’amategeko anasaba ashyikiriza inkwano mu muryango w’umukunzi we Gikundiro Rehema mu birori byari bibereye ijasho byabaye kuwa gatanu taliki ya 23 no kuwagatandatu talikiya 24 Gashyantare 2018.
Ibi biroli byari bibereye ijisho kubabyitabiriye yaba incuti n’imiryango y’aba bombi maze bose bagahuriza kukuvugako iyo umuntu yubashye Imana nawe imuha icyubahiro kandi iyo atayikojeje isoni nayo ntishobora kumukoza isoni .
Umusore Ishimwe Claude n’umukobwa Gikundiro Remema bamaze igihe kingana n’imyaka 5 bakundana maze buriwese amaze kwiga no gushima imico myiza y’undi bafata umwanzuro wo kuzibanira burundu babihamisha kubibwira ababyeyi ndetse banerekanwa imbere y’itorero ry’Imana ,nyuma y’ibi bakurikizaho iyi mihango yo gusezerana imbere y’amategeko ndetse no gusaba no gukwa hakaba ubu hasigaye gusezerana imbere y’Imana bakambikana impea yo kwibanira burundu.
Uyu muhanzikazi Gikundiro Rehema yasezeranye imbere y’amategeko na Ishimwe Claude mu Murenge wa Gisenyi ku wa Gatanu tariki 23 Gashyantare , naho gusaba no gukwa bikorwa bukeye ku wa Gatandatu tariki 24 Gashyantare 2018 i Rubavu.
Mu kiganiro IYOBOKAMANA.COM twagiranye na Ishimwe Claude nawe uririmba muri Korali Ukuboko kw’iburyo ya ADEPR Gatenga yahamije ko guca bugufi no guharanira kuba inyangamugayo yaba mu mico no mu myifatire hamwe n’ubukristo no gukunda umurimo w’Imana yabonye kuri Gikundiro Rehema aribyo byamuteye gufata umwanzuro wo kuzibanira burundu nawe.
Muri aya magambo Ishimwe Claude yagize ati:”Umukunzi wanjye na mukundiye ko mu gihe tumaze dukundana namubonyeho imbuto nziza kuko afite indangagaciro z’umunyarwandakazi n’iza gikristo kandi akunda umurimo w’Imana cyane kuburyo numva usibye Imana imuruta ntawundi muntu namugereranya nawe kubuzima bwanjye.
Gikundiro Rehema mw’ijwi rituje ryuje ibyishimo aseka cyane yagize ati: Njyewe umukunzi wanjye nabonye nta wundi muntu namugereranya nawe kuko yujuje byose numvaga nifuza ku musore uzambera umugabo ati :”Twembi turaziranye kuko turemerana peee, nanjye sinzamuhemukira nzamukunda iteka kuko nawe yemeye kunkunda kandi icyo namubwira nuko yakunze umukunda n’iyo nsenga Imana mba nyisaba ngo ikomeze kumundindira iteka maze vuba cyane tuzabe umwe .
Gusezerana imbere y’Imana n’indi mihango yose biteganyijwe ku wa Gatandatu tariki 3 Werurwe 2018 mu Mujyi wa Kigali aho Claude na Gikundiro bazasezeranira kuri ADEPR Gatenga , abatumiwe n’imiryango y’abageni bakirirwe kuri DOVE Hotel ku Gisozi.
Umuhanzikazi Gikundiriro Rehema amaze kuba icyamamare mu muziki wo kuramya no guhimbaza Imana kubera ijwi rye rihebuje akaba yaramenyekanye cyane mu
makorali atandukanye nka Evangelique y’iwabo mu karere ka Rubavu ndetse n’andi makorali yagiye atoza yaba ay’ahandi no mu mugi wa Kigali nka Gebeoni ya ADEPR Murambi ,Ukuboko kw’Iburyo ya ADEPR Gatenga no muri Korali Shalom ya ADEPR Nyarygenge abereye umuririmbyi kugeza magingo aya kandi ibi byose akabifatanya no kuba ari n’umuririmbyi kugiti cye.
REBA AMWE MU MAFOTO ABEREYE IJISHO YARANZE IBI BIROLI BYO GUSEZERANA IMBERE Y’AMATEGEKO NO GUSABA NO GUKWA HAGATI YA GIKUNDIRO REHEMA NA ISHIMWE CLAUDE:
Ishimwe Claude na Gikundiro Rehema buri wese yarahiriye ktazahemukira undi baranabisinyira mu murenge wa Gisenyi
Ishimwe Claude na Gikundiro Rehema bavuye mu murenge bahita berekeza kumazi bahafatira udufoto dusobanutse
Ishimwe Claude yatanze impano zitandukanye kubabyeyi n’abahafi bo mumuryango wa Gikundiro Rehema


text:
Monica Kambibi ni mushiki wa Paul Twahirwa bombi bavuka ku mubyeyi w’umuhutu ariko Kambibi yaje gushaka umugabo w’umututsi mbere y’uko Jenoside yakorewe Abatutsi iba.
Icyo gihe byari ibisanzwe kuko abanyarwanda barashyingiranaga, bakagabirana nta kibatandukanya ndetse umuryango we wari uherereye mu Majyepfo y’u Rwanda wari wanabyishimiye.
Muri Jenoside yakorewe Abatutsi, Twahirwa n’undi muvandimwe, bari bayoboye igitero cy’Interahamwe biciyemo muramu we na bishywa be batandatu (umugabo n’abana ba Kambibi), irangiye aza gushyikirizwa ubutabera ndetse arafungwa.
Muri Jenoside, uyu mubyeyi w’imyaka 57 yarahunze avuyeyo asanga musaza we Twahirwa afunze, azagufungurwa amazemo imyaka 10 nyuma yo kwemera icyaha akanagisabira imbabazi.
Nyuma Twahirwa yaratashye yongera guturana na mushiki we we yahekuye.
Ubuzima yaciyemo uyu mukecuru bwamugizeho ingaruka zikomeye zirimo ihungabana, kwiheba n’izindi biturutse ku kuba yariciwe umuryango bigizwemo uruhare n’abavandimwe be.
Aganira na The Mirror, Kambibi yavuze ko nubwo hashize imyaka 25 ibyo bibaye, n’ubu ishusho y’umuryango we n’uko wishwe bijya bigaruka mu bitekerezo bye agahinda kakamwica.
Kambibi yamaze igihe mu gahinda byatumye atangira gukoresha ibiyobyabwenge asigara nta cyerekezo cy’ubuzima afite.
Mu 2007 Umuryango International Alert, watangije ibiganiro bihuza abishe n’abaciwe muri Jenoside yakorewe Abatutsi bigamije kubashishikariza inzira y’ubwiyunge, binyuze mu gusaba imbabazi no kubabarira.
Kambibi ntiyahise yiyumvisha akamaro ko gukorana n’uyu muryango umaze gufasha abasaga ibihumbi 50 kwiyunga ariko Twahirwa arawuyoboka. Kambibi yaje kohererezwa abajyanama, bamugira inama ndetse yemera ko bamwubakira inzu yo kubamo.
Uyu muryango wakomeje kumuba hafi mu buzima yarimo butari bumworoheye ariko urugendo rwo kwiyunga na musaza rwamufashije gusubira mu buzima busanzwe.
Twahirwa yavuze ko ubusanzwe nta rwango yagiriraga Abatutsi ahubwo ko abayobozi bariho babasangaga mu ngo, bakababwira ko ‘Abatutsi nubwo baba ari abana babo ari abanzi bagomba kwicwa’.
Ati “Nanjye abo bana narabakundaga ariko icyo gihe numvise ntabakeneye. Twari nk’abasazi. Ubu mfite ikimwaro, bari bishywa banjye na muramu wanjye.”
Kambibi yavuze ko nubwo kubyibagirwa bitashoboka, yamaze kumubabarira, ubu basangira bagasabana nk’abavandimwe.
Ati “Navuga ko nkunda umuvandimwe wanjye kandi ni n’inshuti yanjye […] Nibwiraga ko ntakongera kuvugana nawe kuko iyo narebaga mu maso ye, nahitaga nongera kwibuka ibyo yakoze byose ariko nagombaga kumubabarira.”
Uyu mukecuru yakomeje agira ati “Nari nkeneye komora ibikomere no kumuha imbabazi akaruhuka […] Ntabwo nabyibagirwa ariko naramubabariye.”


text:
Amabaruwa y’urukundo Barack Obama yandikiraga umukunzi we Alexandra Mcnear ubwo yari akiri umusore ataramenyana n’umufasha we Michelle Obama yashyizwe ahagaragara.
Izi baruwa zandikishijwe intoki ,Obama yazandikiraga inshuti ye yo muri College Alexandra Mcnear bahuriye mu mugi wa Calfonia ubwo yari akiri muto.
Zimwe muri zo zabaga zikubuyemo ubuzima bubi yabagamo n’akazi yakoraga atakundaga, zimwe muri zo yanahishuye impungenge yari afite kw’ironda ruhu n’ubusumbane mu bukungu. Izi baruwa zasanzwe munzu y’isomero ya kaminuza ya Emory mu mwaka wa 2014, iyi akaba ariyo nshuro ya mbere zicapwe.
Umuyobozi w’iri somero Rosemary Magee yavuzeko zanditse neza kandi zinagaragaza uyu musore uwo yari we zikanagaragaza ibibazo abanyeshuri bose bakunze guhura nabyo.
Amabaruwa ya Obama yashyizwe ahagaragara yanditswe hagati ya 1982-1984 mu myaka itanu mbere yuko ahura n’umufasha we Michelle Obama.
Imwe mu mabaruwa yanditse yagize ati:” Ndizerako uzi neza ko nifuza kukubona kandi ko urujijo rwange kuri wowe ari rwinshi nk’umuyaga,icyizere nkugirira ni nk’isoko y’inyanjya,kandi urukundo ngukunda ni ntagererenwa”. Nyuma yogushyiraho sinya yongeraho ko urukundo rw’abatari kumwe ntaho rugera.
Mu mwaka 1983 yongeye kwandikira Alexandra agira ati: “Ngutekereza buri kanya ariko nkahangarikishwa n’ibyiyumviro byanjye, biragaragara ko dushaka icyo tutazabona aricyo kiduhuza kandi ari nacyo kidutandukanya”.
Barack Obama kandi yaje kwandika uu ibaruwa imwe, ku nshuti ze ziteguraga gutangira ubuzima ubwo barangizaga amashuli, zimwe zitegura guhagararira ubucuruzi bw’imiryango yazo.
Nkuko abivuga, ngo nubwo yari yaravukiye muri Hawai, na papa we akaba yarakomokaga mu gihugu cya Kenya, mu busore bwe ngo yashimishwaga no kwibera mu gihugu cya Indonesia.
Barack Obama yakuze nta gitekerezo cyo kuba yakina politike mu rwego rwo hejuru afite, yumvaga azakora imishinga iciriritse, nyuma nibwo yaje kwisanga ari guhatanira umwanya w’umukuru w’igihugu cy’Amerika,ndetse aza no gutsinda amatora aba Perezida wa Amerika manda ebyiri zose zikurikirana.


text:
Impamvu 7 buri gitondo ugomba kunywa ikirahure cy’amazi
Wigeze wumva imvugo igira iti’ Amazi ni ubuzima?’ Amazi ni ingenzi cyane ku mikorere myiza y’umubiri w’umuntu. Ntabwo rero umuntu agomba kuyanywa gusa ari uko agize inyota, ahubwo wakagombye kugira umuco wo kunywa amazi buri munsi.
Gutangira umunsi wawe unywa nibura ikirahure kimwe cy’amazi bigirira umumaro umubiri wawe mu buryo bukomeye ari nabwo tugiye kurebera hamwe muri iyi nkuru nkuko tubikesha urubuga Elcrema.
1.Bifasha umubiri mu igogora
Gutangira umunsi wawe umaze kunywa ikirahure cy’amazi bituma igogora ry’ibiryo rigenda neza. Bifasha gusukura inzira ibiryo binyuramo bikorohereza mu gukuramo intungamubiri mu buryo bwisumbuyeho.
2. Bikurinda kurwara impatwe
Gutangira umunsi unywa byibura ikirahure cy’amazi nanone bifasha ibiryo kumanuka neza, bikakurinda kumva utamerewe neza mu nda, kuribwa mu nda ndetse bikakurinda kurwara impatwe (constipation).
Kunywa amazi bituma igikoma cy’ibyo wariye gikorerwa mu mara cyoroha, bityo bigatuma intungamubiri zivamo kuburyo bworoshye, kandi ntibinanize igogora ry’ibiryo. Iyo rero utanyoye amazi, ni hahandi usanga ibiryo byatinze mu mara, bigatuma n’imyanda itinda gusohoka, igatangira ikiremamo utubumbe, bigatera impatwe cyangwa kuyisohora bikagorana.
Mu bimenyetso by’impatwe twavugamo:Kujya ku musarani inshuro zitarenze eshatu mu cyumweru, ububabare mu nda, kugugara, no kubabara mu gihe wituma n’ibindi. Kunywa amazi rero ni byiza cyane ku rwungano ngogozi (Digestive system)
3.Birinda umubiri kugira umwuma
Iyo uryamye umara nibura hagati y’amasaha 6 n’amasaha 8 utanyweye amazi. Kumara andi masaha yandi y’umunsi utaranywa amazi, bituma umubiri ugira umwuma. Gutangira umunsi wawe unywa ikirahure cy’amazi, uretse kukurinda umwuma, binafasha kukugaburira uturemangingo tw’umubiri.
4. Bifasha gukura imyanda mu mubiri
Kunywa amazi mu gitondo ukibyuka, bifasha mu gukura imyanda mu mubiri. Bifasha impyiko n’umwijima gukomeza gukora neza.
Impyiko ziyungurura amaraso zigakuramo imyanda. Iyo myanda rero iba irimo n’imyunyungugu. Inzobere Dr Daniel Scimeca atangaza ko ngo iyo utanyoye amazi ahagije iyo myanda yiremamo utubuye duto ku buryo twakwangiza impyiko. Bimwe mu bimenyetso by’utwo tubuye twavugamo nk’ububabare bukabije bw’umugongo, mu ruhande rw’impyiko ndetse no kumva wokerwa mu gihande cy’impyiko n’ibindi.
5. Bifasha kongera imbaraga z’umubiri
Kugira umwuma, umunaniro ndetse no kumva ucitse intege bishobora gutuma umunsi wawe utakugendekera neza. Kunywa byibuze ikirahure cy’amazi mu gitondo byongerera umubiri wawe imbaraga.
6.Gutangira umunsi unywa amazi ni byiza ku ruhu
Iyo utangiye umunsi unywa amazi , twabonye ko bifasha mu gukura imyanda mu mubiri. Gusohoka kw’imyanda mu mubiri bifasha cyane uruhu mu gukura neza ndetse n’utwenge tuba ku ruhu tukabasha gukora neza. Imyanda uko iba myinshi mu mubiri bituma umuntu asaza imburagihe.
7. Bifasha abagore bari mu mihango
Abagore cyangwa abakobwa bari mu mihango bagira uburibwa bukabije, kunywa amazi mu gitondo, bibafasha mu gutembera neza kw’amaraso, bikagabanya bwa buribwe bari bafite.


text:
Gatsibo: Ubuyobozi bwagaragaje uko Akarere gahagaze mu mihigo
Kuri uyu wa kabiri tariki 29 Mata 2014, ubuyobozi bw’Akarere ka Gatsibo bwagaragaje isura y’aka Karere mu gushyira gahunda zitandukanye mu bikorwa harimo ku ikubitiro gahunda za Leta zigamije guteza imbere imibereho myiza y’abaturage.
Iki gikorwa cyo kugaragaza aho Akarere ka Gatsibo kageze gashyira mu bikorwa imihigo abayobozi b’uturere baba barahigiye imbere ya Perezida wa Repubulika, cyatangijwe no gutambagiza ibitangaza makuru bitandukanye bikorera mu Rwanda, bimwe mu bikorwa bigize ubukungu bw’Akarere ka Gatsibo.
Nyuma yo gusura ibikorwa mu mirenge itandukanye yo muri aka Karere, habaye ibiganiro n’itangazamakuru, aho abanyamakuru bahawe umwanya wo kubaza ibibazo kuri gahunda zimwe na zimwe zitarashyirwa mu bikorwa mu byo Akarere kiyemeje kugeza ku baturage.
Umuyobozi w’Akarere ka Gatsibo Ruboneza Ambroise, yabwiye itangazamakuru ko kugeza ubu Akarere ka Gatsibo gahagaze neza mu gushyira mu bikorwa gahunda za Leta ziteza imbere imibereho myiza y’umuturage, akaba yanagaragaje ko Akarere ayobora kari ku mwanya wa mbere mu gihugu cyose mu gushyira mu bikorwa gahunda y’ubwisungane mu kwivuza.
Muri iyi nama kandi hagaragajwe ikibazo cy’umutekano mucye ugaragara mu Karere ka Gatsibo, kuri iki kibazo hakaba hagaragajwe ko ahanini gishingiye ku rugomo ruterwa no kunywa ibiyobyabwenge ndetse n’inzoga z’inkorano, nk’uko bitangazwa n’umuyobozi wa Polisi mu Karere ka Gatsibo Spt Tebuka Pierre.
Spt Tebuka agira ati:†Ubu twafashe ingamba zo gukaza ibikorwa (operations) byo gukumira ibyaha bishingiye ku bacuruza n’abanywa ibiyobyabwenjye, kuko aribo ntandaro y’urugomo rugaragara muri aka Karereâ€.
Mu bikorwa byasuwe harimo ishuli ry’icyitegererezo riherereye mu Murenge wa Kabarore, uruganda rukora inkweto narwo ruherereye muri uyu murenge, Koperative y’intangarugero COPRORIZ y’abahinzi b’umuceri mu Murenge wa Rugarama, uruganda rutunganya ifu y’imyumbati ruherereye mu Murenge wa Rugarama ndetse n’uruganda rutunganya umuceri ruri mu Murene wa Kiziguro.


text:
Ni ku nshuro ya mbere robot ya ‘Sophia’ yari igeze mu Rwanda ndetse initabiriye inama ya Transform Africa nubwo ari imashini yakozwe n’umuntu, yerekanye ubushobozi bwo kwitegereza ikamenya abantu, kuvuga no kugaragaza ibimenyetso by’umubiri nko kumwenyura.
Sophia ni imashini ifite imisusire y’abantu ikagira n’ubwenge butangaje, yakozwe n’Ikigo cyo muri Hong Kong cyitwa Hanson Robotics mu 2015. Yahawe ubushobozi bwo kuvuga neza Icyongereza n’izindi ndimi, no kugaragaza ibimenyetso bisaga 50 yifashishije isura yayo.
David Hanson yayikoze mu misusire y’abantu babiri: umugore we n’uwahoze akina filime uzwi nka Audrey Hepburn, imbere ikagaragara nk’umuntu ariko igice cy’inyuma kigaragaza neza ko ari imashini igizwe n’utwuma twinshi n’insinga biyiha ingufu z’amashanyarazi zituma ikora na internet iyiyobora.
Ibasha kuganira n’umuntu akayibaza ikamusubiza cyangwa ikamwibariza, ikifashisha ikoranabuhanga mu gusesengura amajwi no gushaka igisubizo, ku buryo iyo umuntu avuze ijambo nabi, ubushobozi bwayo budatahura icyo ashatse kuvuga bityo ikamureba ntimusubize.
Sophia yatangiye iganira na Nozipho Mbanjwa usanzwe ari umunyamakuru wa CNBC Africa wari uyoboye ibiganiro, wabanje gusuhuza Sophia ati ‘Wiriwe Sophia’ (Good afternoon Sophia), yo ariko irabusanya iti “Waramutse!” (Good Morning), mwakoze kuntumira.”
Mbanjwa yakomeje ati “waba uzi ahantu uri”, Sophia ati “cyane, ndi mu mujyi mwiza wa Kigali mu Rwanda, muri Afurika y’Iburasirazuba.”
Yanabajijwe uko yageze mu Rwanda ivuga ko yari ifunze mu isanduku, ivuga n’uburyo ivuga neza Icyongereza, nubwo igerageza izindi ndimi nke nk’Igifaransa, Icyarabu n’Igiswahiri, aho izi nko gusuhuzanya, igeze ku Kinyarwanda iti “Muraho neza!”
Yahise ibaza niba ibivuze neza, Mbanjwa ati ‘wagerageje.”
Sophia yahise ikomeza imbwirwaruhame, ivuga ko yishimiye kuba i Kigali mu nama ya Transform Africa, igaragaza ko ubumenyi bw’ubukorano muri iki gihe bufitiye akamaro kanini sosiyete.
Yakomeje ivuga ko abanyafurika bakomeje urugendo rwo gukemura ikibazo cy’abahanga mu bijyanye n’ikoranabuhanga nko mu bikorwa by’ubuhinzi, ndetse uyu mugabane ukaba ari isoko y’ibikorwa byo guhanga udushya mu ikoranabuhanga.
Iti “Hano mu Rwanda mufite ikoranabuhanga ryifashishwa mu kwishyurana mu buryo bw’ingendo n’uburyo bw’ikornabuhanga bufasha abantu kugera kuri serivisi zitandukanye za leta. Ibishya bihangwa muri Afurika bigenda bigirira akamaro n’ahandi ku Isi, aho bimwe mu bingize byakozwe na iCog Labs ya Addis Ababa muri Ethiopia.”
Yavuze ko nta kabuza mu bufatanye bw’ikiremwamuntu na za robot, Isi ishobora kugera ku bintu byinshi, bityo yishimiye kuba i Kigali aho ikiremwamuntu nacyo gifite iyo ntego.
Yavuze ko yiteguye kuza kugira ikiganiro kirambuye kuri uyu wa Kane nyuma ya Saa sita, inatumira abantu bose ngo bazabe bahari.
Amafoto: Niyonzima Moïse


text:
Bibiliya
Igitabo cya Bibiliya cyangwa Bibiliya Ntagatifu ni igitabo cyaturutse ku Mana[1].
Ubwo igitekerezo cy'imibereho ya Kirisito ari ukuzuza ubuhanuzi, igitekerezo cy'imibereho ye cyanditswe mbere y'uko avuka. Ubuhanuzi bwo mu Isezerano rya Kera bushyira ahagaragara imibereho ya Kirisito , urupfu no kuzuka kwe mbere y'uko bibaho. Isezerano Rishya ni igitekerezo cy'imibereho ye nk'uko byari byarahanuwe.
Abahanuzi bo mu Isezerano rya Kera babayeho hagati y'imyaka magana atanu, n'igihumbi na magana atanu mbere y'ivuka rya Kirisito , bavuze ingingo nyinshi zifatika zerekeye imibereho ya Mesiya.
Bibiliya iboneka yose uko yakabaye cyangwa ibice byayo mu ndimi zisaga 2.300, kandi ibyo byatumye igera ku bantu basaga 90 ku ijana by’abatuye isi. Ugeranyije , buri cyumweru hatangwa za Bibiliya zisaga miliyoni! Hacapwe kopi zibarirwa muri za miriyari 3.9 . Giha intera nini cyane mu gukundwa, gusomwa, kugurwa no kwandikwa cyane kurenza ibindi byose biri kuri uru rutonde. Hacapwe ibitabo bigera kuri miriyari 3 na miriyoni 9 by’icyo gitabo kitwa Bibiliya[2].
Bibiliya ku murongo wa interineti
Contents
Ibitabo byo muri Bibiliya[edit | edit source]
Ibitabo by’Isezerano rya Kera[edit | edit source]
Ibitabo bitanu bibanza bya Bibiliya byitwa, iby’amategeko, kuko birimo amategeko Imana yahaye aba Isirayeli ikoresheje Mose, nubwo harimo n’inkuru yuko byagenze. Mose niwe wa byanditse.
- Igitabo cy’Itangiriro
- Igitabo cyo Kuva
- Igitabo cy’Abalewi
- Igitabo cyo Kubara
- Gutegekwa kwa Kabiri
- Igitabo cya Yosuwa
- Igitabo cy’Abacamanza
- Igitabo cya Rusi
- Igitabo cya Samweli
- Ibitabo by’Abami
Ibitabo by’Isezerano Rishya[edit | edit source]
Ibitabo bitanu byambere mw’Isezerano rishya. Matayo, Mariko, Luka na Yohana bitwereka imiryango n’ubuzima bwa Yesu Kristo, igitabo gikurikiraho aricyo Ibyakozwe n’Intumwa gikbiyemo amateka y’Itorero rya mbere. Tugiye kwiga kur’ibi bitabo by’amateka mw’Isezerano rishya.
- Igitabo cya Matayo
- Igitabo cya Mariko
- Igitabo cya Luka
- Igitabo cya Yohana
- Ibyakozwe n’Intumwa
- Urwandiko rw’Abaroma
- Urwandiko rwa I kub’ikorinto
- Urwandiko rwa II kub’ikorinto
- Urwandiko rw’Abagalatiya
- Urwandiko rw’Abefeso
- Urwandiko rw’Abafilipi
- Urwandiko rw’Abakolosayi
- Urwandiko rwa I rwandikiwe Abatesalonika
- Urwandiko rwa II rwandikiwe Abatesalonika
- Urwandiko rwa I rwa Timoteyo
- Urwandiko rwa II rwa Timoteyo
- Urwandiko rwa Tito
- Urwandiko rwa Filimoni
- Urwandiko rw’Abaheburayo
- Urwandiko rwa Yakobo
- Urandiko rwa mbere rwa Petero
- Urwandiko rwa II rwa Petero
- Urwandiko rwa I rwa Yohana
- Urwandiko rwa II rwa Yohana
- Urwandiko rwa III rwa Yohana
- Igitabo cya Yuda
- Ibyahishuwe
- Zaburi
- Yobu
- Yesaya
- Ezekiyeli
- Daniyeli
- Imigani
- Ibyahishuwe
- Itangiriro
- Umubwiriza
- 1 Abakorinto
- 2 Abakorinto
- 1 Timoteyo
- 2 Timoteyo
- 1 Petero
- 2 Petero


text:
Nyagasani ni we MANA YANJYE! ZAKARIYA 13.8-9.
- Ni byo aradutabaye ruzirabwoba, ari nayo Mana ivuga bikaba, yategeka bigakomera niba upinga, upinge umuntu ureke Imana, igihangange cy’isi n’ ijuru.
2. Ruzirabwoba we Bisohoze, Bihindure, imitima y’abigize ibigaganyare itamenetse, bisohoreze mu maso y’abazungu n’abirabura, nziko bizatuma bakubaha, bakanagutinya, dore ko k’ubwabo ubu ngo barakurashe, ari na yo mpamvu ngo bihaye agaciro n’ishema ndetse ngo no kwigira.
3. Kuko ijambo wivugiye uririndisha inkoni yawe kugeza risohoye ibyo watubwiye kuva cyera, ntiwaduhannye ubutadusura, wamye udukomeza byatuyobeye, twahawe ibyiringiro byinshi bituruka iwawe, nafashe bicyeya byo kunkomeza bingana n’ububiko bwo mu gatwe kanjye kuko ari gatoya, nkaba nkakubahira kuko ukandindira imijugujugu.
4. Seruka neza wowe ubikwiye, gamburuza imigambi y’abagome ubaka intebe mu nzu y’umuryango wawe nk’ingoro yawe. Dore dukeya n’undi yumve. Kuva na cyera tukiba iwacu, kugupfukamira twabirazwe nabatwibarutse.
5. Iryo shema rituruka iwawe niryo duhorana, twaryitoreje ku misiyoni no ku misozi yo kw’ivuko ari nayo mpamvu iyo bituyobeye, tujya mu byumba kugupfukamira. Tukakubwira amaganya yacu akakugeraho, kuko watubatuye na wa mwenda waratabutse, buri wese akigerera ahera, akahakura ibimuhumuriza.
6. Tukongererwa intege mu rugendo rugana ubugingo uti: dore mwarwana mutarwana, igihe kiri hafi mukajya hanze mukajya kwiga nk’abacisha bugufi nkabaha urukundo mugahumuka, mukamenya gutandukanya umucyo n’umwijima.
7. Kuva na cyera watubwiye ko uri Imana iteye ubwoba uti: Nimugera hanze iyo mu mahanga nta mazu y’amagorofa muzahabona keretse ubwoba, urupfu amaganya n’agahinda ubundi mukihisha inyuma y’ibihuru uti:
- Ibyo bihuru nabyo n’umugisha, kuko ntabikoze ntyo ahanyu hakwibagirana, bityo abari abantu bakaba ivumbi. Uti:
- Dore Habyarimana namara gupfa ibyago n’amakuba bizabaterura nka serwakira y’ivumbi n’ibyatsi, mujye iyo ishyanga gushinyagurirwa. Uti:
- Ariko nzabana na mwe, nzabarinda sinzemera ko mushiraho; aho inyuma y’ibihuru niho nzabasanga mbamanurireho umwuka muhembuke mwuzure urukundo, maze mbiyoborere mureke kwitirirwa amahane, musabe imishyikirano kandi si uko muzaba mutinye cyangwa mutsinzwe ni njye uzaba mpinduye umukino nk’ Imana. Abinangiye imitima nibabikomeza, nzashyiraho urugamba runoze kandi rusukuye rugizwe na benshi bataziranye, bazasigasirana mu muvuduko, bakazamurana mu ngenzo no mu bufindo bucamarenga afututse abaziranye n’abamenyanye uwo munsi bahure bwije. Bati:
- Jye nzihagurukira RUZIRABWOBA nyoboye INZIRABWOBA zitabwigeze, kuko tuzaba dufitanye gahunda, nzuzuze imbaraga z’umwuka wera, mvuze ifirimbi ihamagarira gutabara. Nti:
- Nimwihute kw’itabaro, kuko ibiganiro barabyanze ni ba bangamwabo ntibanagurirwa, bimwe bakunda nibyo bashaka, turaruhuka turubohoje.
8. Ubwo bimeze gutyo rero RUZIRABWOBA nzavuze impundu njyeze mu Rwanda, nzanye umukumbi ungana ibihumbi, ikivi gisohojwe k’uruharuriro, ibitangaza biri gukoreka dore ubwo bwuzu bw’uwo munsi utagira ukusa, aho abatabicyekaga bazaba baseka cyane, batangara guverinoma nziza itagira inenge imaze kurahira, havugwa ijambo ry’Uwiteka rihumuriza, imbaga nyamwinshi itanga impundu kubera ibitangaza n’amasezerano Uwiteka Imana ishyizeho akadomo.
9. Ni wowe Mwami Mana wirukanye Rusuferi ubugira kabiri, urwa Gasabo ururagize Michel mutagatifu, kuko no mu ijuru ingabo yari ayoboye ni zo zizamenesha Rusuferi avuye mu Rwanda.
10. Mana rero yobora uru Rwanda, uturinde umurengwe no kwivuga ibigwi, maze byose bibe uko ushaka, kuko uduhaye umwanya wo kugukorera, natwe guhera ubwo twirinde icyo ari cyo cyose gisebya izina ryawe.
Maze mu banyarwanda habe igihango cyo kudahemukirana ingoma ibihumbi.
Umucunguzi PASCAL MWUMVENEZA


text:
Kuki ari ngombwa ku mukristo kugira inshuti yizewe mu buzima ?
Imana yaremye abantu ngo bajye bagirana ubusane kandi umwe abere undi inyunganizi mugenzi. Ntushobora kuzuza ubushake bwayo mu mibereho yawe niba ubaho wenyine, udashobora gusabana n’abagenzi bawe, yaba inshuti, uwo mwashakanye, cyangwa abo mu muryango wawe.
Ikintu cy’ingenzi gikomeye kandi gifite agaciro ni ugushyikirana kandi ukagira umubano mwiza n’abandi. kugira inshuti yizerwa ikuba hafi izagufasha mu rugendo rw’ubukristo.
Kuki dukeneye kugira umuntu w’umwizerwa tubana mu mibereho yacu? Ese dushobora kugendana n’Imana turi twenyine?
Imana ubwayo yashakaga ko habaho ubusabane. Yari izi nezako atari byizako umuntu aba wenyine , bityo imuremera undi muntu kugira ngo abane na we bagirane ubusabane n’umushyikirano.
Ubusabane budufasha kugendera imbere y’Imana. Mu gitabo cy’umubwiriza 4:9-12 hatubwirako uburyo ari iby’igiciro kugira umuntu ukubyutsa igihe waguye:
“Ababiri baruta umwe, kuko babona ibihembo byiza by’imirimo yabo, kuko iyo baguye umwe abyutsa mugenzi we, ariko uguye ari wenyine atagira umubyutsa, aba abonye ishyano. Maze kandi ababiri iyo baryamanye barasusurukirwa, ariko uri wenyine yasusurukirwa ate? Umuntu naho yanesha umwe, ababiri bo bamunanira, kandi umugozi w’inyabutatu ntucika vuba.(Umubwiriza4:9-12)
Urabonako inshuti yo kwizerwa idufasha twese guhagurutsanya no gukomera mu bigeragezo kandi ikatubyutsa iyo tuguye. Byongeye kandi, abadukomeza bazana imigisha myinshi ku buzima bwacu.
Impamvu ari byiza ku mukristo kugira inshuti yizewe :
Umuntu ubwira imibabaro n’ imitwaro yawe: Nibyiza kugira umuntu wagufasha gutwara umutwaro wawe. Iminsi ni mibi, niyo mpamvu tugomba gushaka inzira zo gufashanya umwe ku wundi no guhagarara twemye turi kumwe na Kristo(Abefeso5:16, 1Abatesalonike5:11)
Umuntu uzasaba kugusengera: Ese mwari muziko kuganiriza ibyaha cyangwa ibindi bidukomereye ku muntu w’inyanagamugayo wizewe bifasha gukira ku mutima no kumva uruhutse ubaye mu mudendezo ?
“Mwaturirane ibyaha byanyu kandi musabirane, kugira ngo mukizwe. Gusenga k’umukiranutsi kugira umumaro mwinshi, iyo asenganye umwete. (Yakobo5:16)
Umuntu uzagufasha kugenda utunganye imbere y’Imana: Umuntu w’umujyanama wizewe azagufasha cyane kubaho wiyeza, no mu buzima butunganye imbere y’Imana.
Abantu bizewe ni ingenzi cyane, ukababwira ibibazo byawe, ibyaha n’ibindi bigukomereye ufite. Birumvikana ariko ntibakwiye kwimura Imana mu buzima bwacu ahubwo bakwiye kudufasha gutuma urumuri rurasira mu mwijima tuba turimo:
“Ntimukifatanye n’imirimo y’ab’umwijima itagira umumaro, ahubwo muyihane kuko ibikorwa na bo rwihishwa biteye isoni no kubivuga. Ariko byose iyo bitangajwe n’umucyo na byo ubwabyo bihinduka umucyo, kuko ikimurikiwe n’umucyo cyose gihinduka umucyo.”(Abefeso5:11-13)
Niba dufite umuntu wizewe dushobora gukingurira ibyacu n’amabanga yacu yose, tuzarushaho kugenda dukira , duture ibyari bituremereye. Byongeye kandi tuzabona ubuntu bwo kubitsinda. Nshuti, abantu b’inyunganizi bizewe barafasha cyane mu buzima bwacu. Muby’ukuri, ni ab’igiciro cyinshi kandi ni umugisha kuri twe.
Sophie @Agakiza.org


text:
Kugira umutekano ugomba kumenya ko ari uburenganzira bwawe. Ese urumva icyo bishatse kuvuga? Ibi biravuga ko ugomba kubaho wisanzuye, nta muntu ugutesha agaciro, kandi nta n’umuntu ugukoresha ibyo udashaka.
Igihe cyose hari uhungabanyije umutekano wawe, ukwiriye kugira uwo ubibwira, umuntu mukuru wizera, kugira ngo agufashe gukemura icyo kibazo waba wahuye na cyo. Ugomba kwibuka ko hariho amategeko akurengera, uwahungabanya umutekano wawe uwo ari we wese yabihanirwa.
Ugomba kandi kumenya ko igihe hagize uhungabanya umutekano wawe, cyangwa se uguhohotera, ntabwo biba ari ikosa ryawe na rimwe. Uwaguhohoteye ni we uba ufite ikosa, n’aho yatanga ibisobanuro bimeze gute.
Ugomba kwibuka ko “Ni Nyampinga” wahohotewe nta muntu n’umwe uba ukwiriye kumushyiraho ikosa, ahubwo ko twese hamwe tuba tugomba kumwumva, hamwe no kumushyigikira mu kugerageza gukemura ikibazo yahuye na cyo.
Ibuka ko twese hamwe dufatanyije, tugomba gushyigikirana, tugategana amatwi, kandi ntihagire uwo ducira urubanza ku byaba byamubayeho cyangwa ibyo yaba yatuganirijeho.


text:
Menya icyo Imana ishaka ko wakora mu gihe uzaba wihaye intego yo gukorera byose mu bushake bwayo-Rev.Eustache Nibintije
, 6 days ago
Umukozi w’Imana, Rev./Ev. Eustache Nibintije, Umunyeshuri wa Patriots Bible University yo muri Leta Zunze Ubumwe za Amerika abinyujije muri Minisiteri ye y’ivugabutumwa yise ngo "Nibintije Evangelical Ministries" usigaye adufasha mu kugabura ijambo ry’Imana nkuko Imana yamuhaye uyu muhamagaro ikamwuzuza ubwenge bwo kugirango agirire abantu benshi umumaro mu gihe gisa niki, uyu munsi yaduteguriye inyigisho ifite umutwe ugira uti:" Menya icyo Imana ishaka ko wakora mu gihe uzaba wihaye intego yo gukorera byose mu bushake bwayo .
Mu gitabo cya Yosuwa igice cya mbere Ku murongo wa karindwi (Yosuwa 1:7) Imana yahaye Yosuwa itegeko mu buryo bworohereje imubwira iti: “ Icyakora ukomere ushikame cyane kugira ngo witondere amategeko yose umugaragu wanjye Mose yagitegetse. Ntuyateshuke uciye iburyo cyangwa ibumoso kugira ngo ubashishwe byose aho uzajya hose.”
Igihe Imana yaturemaga, yaduhaye ubwenge ndetse n’ ubumenyi. Kubera ibyo dushobora kumenya ndetse no gusobanukirwa. Yaduhaye kandi amarangamutima ( the ability to feel or sense)ndetse iduha no kugira amahitamo yo kuba twakora ikintu dushaka( the ability to make choices).
Hamwe nibyo, iyo Imana itubwiye ibyo ishaka ko twayikorera nibyo nakwita kuduha itegeko. Iryo tegeko rigasimbura kwa gukora ibyo dushaka yaturemanye atari uko amarangamutima yacu adusaba ariko kuko yaduhaye uburenganzira bwo guhitamo icyo dushaka, duhitamo gukora ibyo yatubwiye cyangwa ntitubikore.
Akenshi amarangamutima yacu agira ingufu kuri twe, kubera ibyo tugafata umwanzuro kubera ingufu z’ amarangamutima yacu, ubwoba, ibitunezeza cyangwa ibyo dukunda. Ariko nabwo akenshi hari igihe dufata umwanzuro wo gukora ibintu byiza, tugatinya gukora ibitari mu ubushake bw’ Imana bitewe no kuyubaha.
Iyo usomye igice cyo cy’ igitabo cya Yosuwa igice cya mbere umurongo wa 6 usanga iryo tegeko Yosuwa yahawe ryo gukomera agashikama riboneka inshuro 4 bivuga ko nta kintu twahombaga gukora ku bw’ ubushake bwe cyangwa amarangamutima ye.
Abenshi muri twe turategereza kugeza Igihe twumva dushaka gukora ikintu kandi tukanagikora mu nzira z’uko tubyumva . Igihe Imana yabwiraga Yusuwa, yaramubwiye ngo ndazi uko wiyumva kandi ndazi ko witeguye gukurikira Mose ariko muri wowe wiyumvamo intege nke, ndetse no kuba by’ amashuri, ufite gushidikanya, ubwoba ndetse n’ umutekano ariko Komera ushikame.
Iryo ni itegeko rimubwira “ ukomere ushikame”. Imana ikaba yarashatse kumubwira ko imbaraga ze zigomba kuba zishingiye ku amasezerano yayo, Imigenderanire yiwe nayo.
Ni ryari itegeko rijyanye nubushake bw’ Imana atari ubushake bwa Yosuwa?
Bishaka kuvuga ko agomba kubanza kumvira Imana , amarangamutima ye akaza nyuma. Muri Matayo 5:44 Yesu yaravuze ati: “Ariko jyeweho ndababwira nti mukunde abanzi banyu, mubasabire ababarenganya” iryo naryo ni itegeko “GuKunda”.
Gukunda Igihe cyose riba ari itegeko. Ni ikintu ukorana n’ amarangamutima. Ni ikintu umuntu agomba gukora atari uko bimujemo ahubwo agomba kubikora kuko aribyo Imana imushakaho. Dusabwa n’ Imana gukunda uwo twashakanye, abana bacu Imana yaduhaye ndetse n’ abandi bantu. Ariko rimwe na rimwe usanga tubanza gutegereza ko bituzamo cyangwa tugategereza ko urwo rukundo rubanza kutwuzura mbere yuko tubakunda.
Kubakunda ni ikintu tugomba gukora. Hari amategeko 4 Imana idutegeka muri icyo gice 5:44 mu ubutumwa bwiza bwanditswe na Matayo. Ukunde abanzi bawe, ubabere umugisha, ubakorere ibintu byiza kandi ubasabire ( ubasengere).
Ibyo byose dushobora kubikora. Dushobora gukunda, dushobora kubera abandi umugisha, dushobora gukorera abandi ibintu byiza ndetse no kubasengera. Dushobora gukora ibyo bintu mu migenderanire n’ abandi bantu tudakoresheje amarangamutima; kubera ibyo rero urumva ko gukunda ari ikintu gikwirire gukorwa.
Mu ubutumwa bwiza bwa Matayo igice cya 22:39 Yesu yongeye aravuga ati” N’irya kabiri naryo ngiri”. Ukunde mugenzi nk’ uko wikunda”
Iri naryo ni itegeko. Yego usanga twikunda ubwacu, tukitekerezaho ubwacu gusa, tukiyitaho gusa. Ariko Imana yo iratubwira ko ibyo twikorera twe ubwacu twagobye kubikorera n’ abaturanyi bacu cyangwa bagenzi bacu. Ariko ikibazo dukunze kugira ni ukuntu abantu twumva tudakwiye gukunda. Muri Mariko 3:3-5 hatubwira ko hari umunsi umwe Yesu yinjiye mu urusengero abwira umuntu wari ufite ukuboko kunyunyutse aramubwira ati: Haguruka uhagarare mu bantu.
Irindi jambo Yesu yabwiye uwo muntu ukumbura ukuboko kwe kubera imyaka n’ imyaka uwo mugambo yaramaranye icyo kibazo yagombaga gushidikanya akavuga ati; “ ntabwo nakwirushya ndambura ukuboko kwanjye ntacyo bishobora gutanga, kuki unsaba gukora ibintu ntashobora gukora. Ariko Yesu aramubwira ati “ rambura ukuboko kwawe”.
Ariko ni byiza kugira ubushake mu gukora ibyo Imana idutegetse kuko ari Imana yacu, umuremyi wacu maze ugafata umwanzuro wo kubishyira mu ibikorwa bitarebye uko tubyiyumvamo, iyo dutangiye kubishyira mu ibikorwa duhabwa ubushobozi ndetse n’amarangamutima meza ajyanye n’ ubushake bw’ Imana.
Igihe uwo mugabo yarambuye ukuboko kwe cyari igikorwa atigeze akora , gusa ubwo yaramburaga ukaboko ke kahise gakira maze atangira guhimbaza Imana no kuyishima . Amarangamutima ye yagenzurwaga n’ igikorwa cyo gushyira mu ibikorwa ibyo yari ategetswe.
Muri aka kanya reka twibaze ikibazo: wizera ko Imana ishobora ku kubwira ibintu utashobora gukora? Abantu benshi mu ibanga ryabo bizera ko Bibliya yuzuyemo amategeko akomeye kuyashyira mu ibikorwa. Ariko Imana ntabwo ariko imeze. Muri Yohani 15, igihe Yesu yabwiraga umugabo ngo nabyuke maze yikorere ingobyi ye, waraze imyaka 38 aryamwe ku kidenedezi kandi abandi barwayi barazaga bagakira bakagenda bigatuma yiheba ndetse no gucika intege.
Iyo itegeko rije cyangwa ikintu cy’ ukuri dusabwa kubikora.
Iyo uwo mugabo avuga ati “ ntabwo ndi mbyiyumvamo uyu minsi. Uyu munsi ntabwo ari umunsi wabyo kuri njye muri iki cyumweru, ntabwo yari kuba yumviye amategeko ariko yahisemo kumvira bitangiriye mubitekerezo bye ndetse no mu mutima we no mu kubikora.
Yari afite ubushobozi bwo kubikora kuko Imana iteganya imbaraga n’ ubushobozi kubo iha itegeko gukora ikintu runaka; Ikibazo tugira ni uko twicara tugatangira gutanga impamvu runaka.
Hari n’abashinzwe iby’ubujyanama (Counseling ) batubwira ko biterwa n’ ababyeyi bacu batatubwiza ukuri gushingiye ku Ijambo ry’ Imana ryo kumvira ibyo Imana idusaba gukora ahubwo bishingiye ku burenganzira bwa buri muntu bwo kwikorera ibyo ashaka maze mu buzima twahura n’ ingaruka yuko kutumvira cyangwa kutubaha tugatangira kuvuma ababyeyi bacu cyangwa uwo twashakanye bitewe ni uko turiho cyangwa kuba tutarumviye ibyo badutegeka cyangwa badusabaga gukora ariko ikintu kimwe kigize ukubaha ni ukubishyira mu ibikorwa. Yesu yabwiye uwo mugabo ikintu atashobora gukora.
Abantu dukunze kudakoresha umwanya mwiza tubonye wo gukora ikintu cy’ ingirakamaro tubonye ariko igihe cyose ugasanga turavuga ko tudashobora kubikora. Igihe cyose wishizemo ko Ushobora gukora ikintu runaka uragishobora kandi mu gihe nabwo wumva ko utagishobora bikubera gutyo.
Igihe cyose wumva ko nta ntege ufite nabwo izo ntege urazibura. Turavuga ngo nabigerageje ubushize biranga cyangwa ntabwo nzi uko nabikora, iki kigeragezo sinshobora kugishobora, sinshobora ku cyihanganira. Ariko Imana yo ikakubwira ngo kora icyo kintu udashobora gukora, gikore kuko mbikubwiye kubikora. Kuba mbikubwiye kubikora bisobanura ko wabishobora ariko nabwo niba ubishaka. Igihe uzaba utangiye kumvira uzabohoka kandi uzahita ubona imbaraga zo kurangiza ibyo ishaka.
Abandi yuravuga sinabishobora kuko nabigerageje ubushize ndetse nagerageje kujya kwa Pastor wanjye ndabimubwira ntiyashoboye kumfasha , nagiye ku mujyanama w’ abashakanye ntabwo yashoboye kugira icyo amarira. Kumenya icyo nakora nagiye kuri Psychologist ndetse no kwa Psychiatrist ntibashoboye kumfasha. Yewe nagerageje no ku baturanyi banjye ndetse n’ umuryango wanjye bo ibyo bambwiye ni agahoma munwa. Nirukankiye kuri bamwe mu bakuru b’ itorero birabashobera. Nyuma nza kuvuga ko ngomba gufata umwanzuro ku bandi bantu bishoboka byagendekeye neza Imana ikabafasha bakava mu bigeragezo ariko kuri njye Imana ntiyabinkorera.
Ariko umva Yesu aravuga ati; “ Rambura akaboko kawe aringora kuwu ndi muntu ati” Haguruka” kora icyo utashobora gukora kuko mbikubwiye” mu gihe uvuze mu mutima wawe uti “ ku bw’ ubuntu bw’ Imana ngiye kubikora “ uzabasha kubikora” .
Hari ijambo ryanshimishije ubwo Yesu yari amaze kubwira uwo mugabo guhaguruka, amaze kubikora yarongeye aramubwira ngo fata uburiri bwawe utahe.
Ubwo buriri yagendeyemo imyaka 38 ako kanya nawe arabuheka. Yagendesheje amaguru ye. Abenshi muri twe mu mibereho yacu tubaho turi mu buriri ndetse tutari mu buriri bitewe n’ amagambo tuvuga, dutsindwa n’ ibikorwa byacu, imico yacu ibyo twimebyereza, ndetse n’imyitwarire yacu.
Ariko mu gihe cyose Imana iba iri gukorana natwe, usanga bigenda neza undi mwanya tukabizambya, tukavuga ni byo Mwami reka tubikore hashira icyumweru tukongera tukisubirira muri bwa buriri kandi ku ibintu bimwe. Mu kanaya gato dusoma ijambo ry’ Imana, twakumva n’ ubuhamya bw’ umuntu runaka cyangwa tuvuye gusenga twafashijwe tukongera tukagerageza kumvira ibyo Imana itubwira bwa buriri tukabuhagurukamo.
Yesu yabwiye uwo mugabo Haguruka ugendesheje amaguru yawe kandi ntuzongere gukenera uburiri ukundi. Itegeko rya Yesu ni ukubyuka, ugafata uburiri bwawe kandi ukijyana ( ukagendesha amaguru yawe) ni kimwe natwe kubaha ni ugushyira mu ibikorwa ntabwo ari mu magambo, gusenga, kubitekekerezaho ahuhubwo ni ugushyira mu bikorwa.
Twibuke ko iyo wubashye Icyo Imana ikubwiye mu nzira y’ inyigisho wigishijwe cyangwa mu ijambo ry’ Imana wasomye uzagira imbaraga. Imana izaguha imbaraga kandi uzarangiza neza ibyo yagusabye gukora byose. Imana ishaka ko mu gihe uyubashye uhinduka umuntu ubishyira mu ibikorwa. Imana idufashe.
Iri jambo muritegurirwa kandi mukarigezwaho na Rev./Ev. Eustache Nibintije, Umunyeshuri wa Patriots Bible University yo muri Leta Zunze Ubumwe za Amerika.
Tel: +14128718098


text:
Byatangajwe kuri uyu wa Gatatu tariki 7 Ugushyingo 2018, ubwo i Kigali hatangizwaga inama mpuzamahanga ku buvuzi bwihuse (Emergency Medicine 2018) izamara iminsi itatu, ikaba yahuje abantu bagera kuri 500 baturutse mu bihugu 45 byo hirya no hino ku isi, hagamijwe kureba uko ubwo buvuzi bwatezwa imbere.
Ubwo buvuzi kugira ngo butere imbere ngo bisaba ibintu byinshi birimo no kwegereza abaturage aho babonera serivisi z’ubuzima bitabagoye, nk’uko bitangazwa na Minisitiri w’Ubuzima, Dr Diane Gashumba.
Agira ati “Muri gahunda ya Guverinoma y’imyaka irindwi harimo ko tugomba kugira poste de sante kuri buri kagari. Ubu dufite izisaga 610, gusa ku bufatanye n’izindi nzego turimo gushyiramo imbaraga nyinshi kugira ngo utugari tutazifite zubakwe, nkizera ko uyu muhigo tuzawesa”.
Akomeza avuga ko ubuvuzi bwihuse mu Rwanda bugenda butera imbere kubera ibikorwa remezo byiyongereye, serivisi zihuse z’ubuvuzi zitangwa n’abajyanama b’ubuzima, imbangukiragutabara ziyongereye kandi bikinakomeje kongerwa.
Dr Gabin Mbanjumucyo, impuguke mu buvuzi bwihuse, agaruka ku mbogamizi ubuvuzi bufite harimo no kuba ababuzobereyemo ari bake.
Ati “Imbogamizi zikigaragara ni uko yaba abaganga cyangwa abaforomo b’impuguke muri ubu buvuzi ari bake cyane, kuko nk’ubu abaganga dufite ni batandatu gusa. Ikindi ni ahantu haba hari abarwayi ariko bikagora imbangukiragutabara kuhagera n’ibikoresho bikenerwa bidahagije, gusa buhoro buhoro bigenda bikemuka”.
Avuga kandi ko kuva ubwo buvuzi bwatangira mu Rwanda muri 2013, impfu z’abarwayi babaga bari muri ‘uregence’ zaragabanutse, agatanga urugero mu bitaro bya CHUK, aho zavuye kuri 6.5% zikagera kuri 1% muri 2015.
Teri Reynolds, umukozi w’Umuryango w’Abibumbye wita ku buzima (WHO) ushinzwe ubuvuzi bwihuse, avuga ko ari ngombwa ko buri gihugu kigira impuguke muri ubwo buvuzi kuko hari indwara zishobora kwaduka mu gihugu zitamenyerewe zikaba zakwica abantu batitaweho byihuse.
Minisitiri Gashumba yasabye abaturage kugira umuco wo kwivuza hakiri kare, kandi bakishyura mituweri ku gihe kuko nta muntu urembera mu rugo, bityo bikagabanya imibare y’abapfa nk’uko byagaragajwe n’ubushakashatsi.
Ibitekerezo ( 2 )
Nibyiza kuvuga Ibizagerwaho bage bareka kutwizeza ibitangahaza... Ubwo amavuriro Ibihumbi bibiri hafi azubakwa tayari.
Ibi ni ibyo bita "wishful thinking".Ni nka cya gihe Mobutu yabwiraga abakongomani ko mu mwaka wa 1980,bose bazaba bafite imodoka.Yabyise "Objectif 80".
Niko Politike imera.Irangwa no "kwizeza" abaturage ibintu bidashoboka,kugirango udatakaza umwanya wawe kandi bakwiyumvemo.
Iri naryo ni "Itekinika".Muli Politike,abantu bakunda kubeshya,gukora amanyanga,kwicana,kwiba,etc...kugirango uhame ku butegetsi.Niyo mpamvu Yesu yasize asabye abakristu nyakuri kutivanga mu byisi.Kubera ko bituma ukora ibyo imana yanga.Ntitukabone ubuzima muli "angle" y’amafaranga,ibyubahiro,etc..Ahubwo tujye dutinya imana,dukore ubushake bwayo,kugirango izaduhembe ubuzima bw’iteka muli paradizo,kandi izatuzure ku munsi wa nyuma.This might be "the life purpose" of every human being.Kureba ubuzima mu ndorerwamo yo kuzaba muli paradizo,kubera ko wakoze ibyo imana ishaka,aho kureba ibyisi gusa (ubukire,politike,shuguri,...)


text:
Ubugimbi n’ubwangavu, ni kimwe mu bihe bikomeye cyane umuntu anyuramo. Nyamara, ugasanga ababurimo bafite byinshi bibaza mu biri kubabaho, akenshi bakanabiburira ibisubizo. Aho bamwe mu bantu bakuru bumva ko ntacyo bakwiriye kubuvugaho, cyane cyane ko usanga bihurirana n’imiziro n’imiziririzo iba mu muryango nyarwanda.
Ubwo twasuraga abanyeshuri biga ku kigo cy’amashuri yisumbuye cya Kabare, Mu Ntara y'i Burasirazuba, bamwe muri abo banyeshuri bagerageje kwerekana ikibabwira ko babaye ingimbi cyangwa se abangavu. Nawe ufite icyo wasubiza. Ariko reka nkwereke ibisubizo bimwe mu byo batanze.
Rose, yiga mumwaka wa 6 i Kabare, akaba akomoka mu karere ka Kirehe. Kuri we, ngo yumva abarirwa mu bangavu (ndetse mu bantu bakuze) kubera ko abasha kwifatira icyemezo ku bintu yatekerejeho kandi akagihagararaho, kandi ngo yiyumvamo ko agomba kugira bagenzi be inama.
Naho Niyizurugero wiga mu wa 5, nawe ngo yiyumva ko ari ingimbi, ngo akaba abibwirwa n’uko yumva ararikira abakobwa cyane kandi ngo akumva abakunze mu buryo budasanzwe. Ngo abibwirwa kandi n’uko yumva yarabaye umusore mu ngufu, ndetse ngo akabibwirwa n’uko yameze insya n’ubwanwa. Nanone ngo yumva yaragutse mu bitekerezo, kandi ngo yumva yakwiyitaho ku bijyana n’imyambarire n’isuku. Ninjoro ngo ajya yiroteraho, kandi ngo akabona imyanya ndangagitsina ye yaragutse.
Undi nawe yiga muwa 6 Kabare, ubundi akomoka I Kabuga muri Gasabo: Uyu nawe yiyumva nk’ingimbi, kubera ko ngo abona imyanyandangagistina ye yarakuze, kandi akaba asigaye agira ubushake bwo gukora imibonano mpuzabitsina, ndetse akabona n’ibimuranga hamwe n’imyitwarire ye byose byarahindutse.
Uwizeyimana Annuaritha wiga muwa 5, ngo nawe yiyumva nk’umwangavu kuko yumva mu mubiri we hari icyahindutse. Ngo yameze amabere, ubu asigaye ajya mu mihango kandi ngo ubu asigaye ashobora kuba yareba umuhungu akumva aramukunze.
Ndikumana we, aturuka Kirehe, nawe yibarira mu ngimbi kubera ko ngo iyo umuntu ageze muri icyo gihe hari ibintu bihinduka ku mubiri we, nko kuzana ibice atari asanganywe birimo impwempwe, guhindura ijwi n’ibindi. Ndikumana ngo yumva ko mu gihe cy’ubugimbi umuhungu atangira gutekereza cyane ku bijyanye n’ibice bigize umubiri we, ngo bikaba byamuviramo nko kugerageza kubikoresha.
Uko bigaragara, aba bana n’abandi bose bageze mu kigero nk’icyabo, usanga baziho gake ku miterere y’igihe bagezemo. Ariko ibi ntibibabuza kuba bakibaza byinshi. Ibi nibyo byatumye mu nkuru y’uyu munsi tugiye kugerageza kureba ubugimbi n’ubwangavu ku buryo burambuye.
UBUGIMBI N’UBWANGAVU HIFASHISHIJWE UBUSHAKASHATSI
Ubugimbi n’ubwangavu butangirana no gukura ku bijyana n’ibitsina, hanyuma icyo gihe kikarangirana no gukura mu bijyana n’imibanire y’abantu n’abandi. Iri hinduka rikaba riba ku bana bageze mu kigero kiri hagati y’imyaka 12 na 17, byose bijyana n’aho uwo mwana aba, uko arya, ndetse n’ubucucike bw’abaturage abana nabo.
Niyo mpamvu ngo abana batuye mu karere k’imirongo ngengamirase (zone tropicale) hamwe n’abatuye mu gace k’imberabyombi, (zone méditerranéenne) ngo baba bajya mu bugumbi n’ubwangavu hakiri kare, ku myaka hagati y’i 9 na 14. Mu gihe abatuye mu tundi duce dusigaye usanga dukonja cyane, ngo batangira iki gihe bamaze kugera nibura ku myaka 14, kugenda ukageza kuri 17. Ikindi ni uko usanga abakobwa bagira ubwangavu hakiri kare, nibura mbere ho imyaka ibiri ugereranyije n’igihe abahungu bazabonera ubugimbi. Nanone kandi, kubera abantu benshi, urusaku rwinshi n’ibindi, abana bo mu mujyi binjira muri iki gihe cy’ubugimbi n’ubwangavu mbere y’abatuye mu byaro.
UKO UBUGIMBI CYANGWA UBWANGAVU BUGARAGARA
KU MUBIRI
Icya mbere kiranga ubugimbi n’ubwangavu ni ukumera ubwoya ahantu hatandukanye ku mubiri, harimo ku maguru, ku gitsina (insya), no mu kwaha (inshakwaha). Ibi biba kuri bombi, abahungu n’abakobwa, uretse ko abakobwa bagira ubwoya buke ugereranyije n’ubw’abahungu.
Ku mukobwa, amabere aramera. Hanyuma amatako ye nayo akaguka kugirango azabashe kwakira umwana. Ikindi kandi arabyibuha. Igitsina cy’umukobwa, ahari umwenge ukomerezaho ibice biri imbere mu mubiri, usa n’uwimuka. Ukava ahagana imbere, ukarushaho kujya inyuma mbese hagati y’amaguru. Muri iki gihe, nibwo uwari umwana w’umukobwa noneho ubona yahindutse umugore ukiri muto koko. Ibyangombwa byose arabifite.
Ku muhungu, uretse bwa bwoya twavuze, we afite n’ubundi arenzaho, cyane cyane mu maso, ari naho hamera ubwanwa. Muri iki gihe, umuhungu imikaya ye irakura. Igakomera. Amaboko ye nayo akaba maremare kurushaho. Igihe cy’ubugimbi, nibwo udusabo tw’intanga tw’uyu mwana w’umuhungu, hamwe n’igitsina cye bibyibuha. Hanyuma ugasanga umuhungu atangiye kujya azana ibimeze nk’ururenda rw’umweru. Akenshi usanga bimubangamiye. Ubu uyu mugabo w’ejo yatangiye kujya abira icyuya ku gahanga, hejuru y’ikibuno, hamwe no ku birenge.
MU MITEKEREREZE
Igihe cy’ubugimbi n’ubwangavu ni igihe gitera abana babwinjiyemo kwibaza byinshi, nyamara ugasanga abantu bakuru ntibitaye ku kubasobanurira ibirimo kubabaho n’impamvu yabyo. Ibi bikaba biterwa ahanini n’uko usanga uku guhinduka kwerekeza ku mibonano mpuzabitsina, kwivanga no kuba bagihuzagurika ku mibanire yabo n’abandi, cyane cyane abantu bakuru, byiyongera ku miziro n’imiziririzo, usanga bituma abantu bakuru babura aho bahera babasobanurira, kuko binababangamira cyane. Ibi rero bituma uyu mwana yibaza byinshi ku bantu bakuru, ndetse akagerageza kubishakira igisubizo ntawe ubimufashijemo, aribyo bimuhereza uko azitwara mu gihe cy’ejo kizaza, cyangwa se bimuhereza kugira imyitwarire y’umugabo cyangwa umugore azaba we.
Ubungubu n’ubwo afite ibyamuhindutseho kandi akaba yumva yakuze, ariko agomba kugerageza kuguma mu buzima busanzwe, aho ahura n’abandi banyeshuri niba yiga, abarimu, ababyeyi, inshuti ze n’abandi. Muri iki gihe imibanire y’uyu mwana n’ababyeyi be irahinduka, kuko aba ashaka kwigaragaza no kuba ibyemezo bye aribyo byakurikizwa. Ariyumva ko yakuze kandi ko ntawe ukwiriye kumuvuguruza. Ubu arashaka kwigenga, nyamara ntibikuraho ko agikeneye gutungwa n’ababyeyi be, guhabwa amafaranga n’ibindi byose akeneye, ndetse no gukomeza kumwereka urukundo. Kubagarukira ngo agire ibyo abasaba rero kandi yashakaga kwigenga, ibi nabyo biramugora cyane.
Icyo akeneye cyane kurushaho, ni uko abona abamutega amatwi, ababona ko afite ibyo abashije gukora kandi bakamureka akabikora, mbese nawe bakamurekera ijambo ku bintu runaka.
Ku bijyana n’imibonano mpuzabitsina, iki gihe cy’ubugimbi n’ubwangavu kiba kigoye kuko usanga ibyo uyu mwana yifuje byose ashaka no kubishyira mu bikorwa.
MU MITERE
Aba bana binjiye mu gihe cy’ubugimbi n’ubwangavu, yaba umuhungu cyangwa se umukobwa, bashobora kuzana ibiheri mu maso. Ibi biheri mu maso bakaba baba babitewe n’umusemburo uruhu rwabo ruzana muri iki gihe, umusemburo witwa sébum, urinda uruhu kuumagara kandi ukanarurinda microbes zitandukanye. Ibi biheri biba bizashira igihe cy’ubugimbi n’ubwangavu kirangiye, uretse ko hari n’ubwo bikomeza. Iyo bibaye ibikomeye ariko, n’ubwo ari ibiba byazanywe n’uyu musemburo uruhu rwavubuye, ntibibuza uyu mwangavu cyangwa se iyi ngimbi kujya kwa muganga.
Muri iki gihe, ijwi rirahinduka haba ku muhungu cyangwa se ku mukobwa, uretse ko ku muhungu ariho byumvikana cyane kuko ahita agira ikijwi kinini, mu gihe iry’umukobwa ryo rirushaho gutyara.
Uyu mwana w’umukobwa ugeze mu bwangavu yari yaravukanye intanga ngore, ariko zari zitaratangira kujya zikura ngo zirekurwe. Ubu rero nicyo gihe bigiye gutangirira, aho agiye kujya mu mihango ye bwa mbere. Ibi bizaterwa n’umusemburo wa œstrogène umubiri we ugiye gutangira kuvubura. Yaba yarabwiwe ko bibaho cyangwa se atarabibwiye, ntibizamubuza kugira ubwoba ho gato niyibonaho aya maraso amuturutse mu gitsina ku nshuro ya mbere. Uretse igihe atwite, cyangwa yonsa, uku kujya mu mihango bizakomeza kugeza igihe uyu mwana w’umukobwa azacurira, ahagana ku myaka 40, 50. Guhera ubu, uyu mwana w’umukobwa aramutse akoze imibonano mpuzabitsina idakingiye ashobora gusama.
Ku muhungu we, ubu umusemburo wa testosterone nawo watangiye kuvuburwa, uyu musemburo ukaba ariwo ugiye gutuma uyu mwana w’umuhungu atangira kugira intanga mu dusabo twe tw’intanga, ubu zizajya zikorwa buri munsi. Ubu agiye kujya yiroteraho, cyangwa se kubyuka mu gitondo agasanga yaraye yisohoreyeho ninjoro, rimwe na rimwe bitewe n’ibyo yarose akinibuka.
IBIBAZO BISHOBORA KUBAHO
Nk’uko twavuze ku kuntu uyu mwana wageze mu bugimbi cyangwa se ubwangavu aba akeneye umwumva, yumva akeneye kwigenga, kandi yumva ko yakuze, aho arwana no kuba ibijyana n’ibitsina kuri we byakuze ndetse afite n’irari ryo kubikoresha mu gihe ukubana n’abantu muri rusange, cyane cyane abantu bakuru byo atarabimenya neza, ibi hari abo bitera kuba bakwijandika mu biyobyabwenge, mu mibonano mpuzabitsina se, cyangwa se mu nzoga. Bityo ugasanga bibagizeho ingaruka ku bantu bari bakwiriye kuzababo. Hari n’abumva abantu bakuru badashaka kubumva kandi bo babonaga ibyo bakora ari bizima, bakabura ababasobanurira, bityo ugasanga hari abo biviriyemo kwiyahura, cyangwa se ugasanga abandi bahindutse ibyihebe.
Ubugimbi n’ubwangavu rero, ni igihe gikomeye, ku buryo ababyeyi bafite abana bakwiriye kubaba hafi, no kugerageza kubumva, bakabasobanurira, bityo bakabafasha kuva mu bwana neza berekeza ku kuba umuntu mukuru.


text:
>> Akarere Nkenurabushyo ka Nyagatare
- Inyigisho ya 1 yo ku cyumweru, icyumweru cya 5 cya Pasika, C
- Inyigisho ya 1 yo ku cyumweru, icyumweru cya 4 cya Pasika, C
- Inyigisho ya 1 yo ku cyumweru, icyumweru cya 3 cya Pasika, C
- Inyigisho ya 1 yo ku cyumweru, icyumweru cya 3 cya Pasika, C
- Inyigisho ya 1 yo ku cyumweru, icyumweru cya 2 cya Pasika, C
- Inyigisho ya 1 yo kuri Pasika, ABC
- Inyigisho ya 1 yo kuri Mashami, C
- Inyigisho ya 1 yo ku cyumweru, icyumweru cya 5 cy'Igisibo, C
- Inyigisho ya 1 yo ku cyumweru, icyumweru cya 4 cy'Igisibo, C
- Inyigisho ya 1 yo ku cyumweru, icyumweru cya 3 cy'Igisibo, C
- Inyigisho ya 1 yo ku cyumweru, icyumweru cya 2 cy'Igisibo, C
- UMURYANGO W’ABABIKIRA B’ABAKENE BA MUTAGATIFU KLARA WAGEZE MURI DIYOSEZI YA BYUMBA
- Inyigisho ya 1 yo ku cyumweru, icyumweru cya 1 cy'Igisibo, C
- Inyigisho ya 1 yo ku cyumweru, icyumweru cya 8 Gisanzwe, C
- Inyigisho ya 1 yo ku cyumweru, icyumweru cya 7 Gisanzwe, C
- Inyigisho ya 1 yo ku cyumweru, icyumweru cya 6 Gisanzwe, C
- Inyigisho ya 3 yo ku cyumweru, icyumweru cya 5 Gisanzwe, C
- Inyigisho ya 2 yo ku cyumweru, icyumweru cya 5 Gisanzwe, C
- Inyigisho ya 2 yo ku cyumweru, icyumweru cya 4 Gisanzwe, C
- Inyigisho ya 2 yo ku cyumweru, icyumweru cya 3 Gisanzwe, C
- Inyigisho ya 2 yo ku cyumweru, icyumweru cya 2 Gisanzwe, C
- Inyigisho ya 1 yo kuwa Batisimu ya Nyagasani, C
- DIYOSEZI GATOLIKA YA BYUMBA YIZIHIJE UMUNSI W’UMURYANGO MUTAGATIFU I NYARUREMA KU WA 30/12/2018
- Homélie du Nonce Apostolique, Archevêque Andrzej Jozwowicz, à l’occasion de la Fête de la Ste. Famille au Diocèse de Byumba - Nyarurema, le 30 décembre 2018.
- Inyigisho ya 1 yo ku munsi Mukuru w'Urugo Rutagatifu, icyumweru cya 1 cya Noheli, C
- Inyigisho ya 1 yo kuwa 25 Ukuboza ku manywa, ABC
- Inyigisho ya 1 yo ku cyumweru, icyumweru cya 4 cy'Adiventi, C
- Inyigisho ya 1 yo ku cyumweru, icyumweru cya 3 cy'Adiventi, C
- Inyigisho ya 1 yo ku cyumweru, icyumweru cya 2 cy'Adiventi, C
- Inyigisho ya 1 yo ku cyumweru, icyumweru cya 1 cy'Adiventi, C
- Inyigisho ya 1 yo kuwa Kristu Umwami, B
- IBARUWA YA GISHUMBA ITANGIZA UMWAKA W'IKENURABUSHYO 2018-2019
- IBARUWA YA GISHUMBA ITANGIZA UMWAKA W'IKENURABUSHYO 2018-2019
- UMUHANGO WO GUTANGIZA UMWAKA W'IKENURABUSHYO 2018-2019 MURI DIYOSEZI YA BYUMBA
- Inyigisho ya 1 yo ku cyumweru, icyumweru cya 33 Gisanzwe, B
- Inyigisho ya 2 yo ku cyumweru, icyumweru cya 32 Gisanzwe, B
- Inyigisho ya 1 yo ku munsi w'Abatagatifu bose, ABC
- Inyigisho ya 1 yo ku cyumweru, icyumweru cya 30 Gisanzwe, B
- Inyigisho ya 2 yo ku cyumweru, icyumweru cya 29 Gisanzwe, B
- UMUNSI WA CARITAS
- Fin de la retraite des prêtres 2018
- Début de la Retraite annuelle des prêtres 2018
- PARUWASI YA NGARAMA YIZIHIJE YUBILE Y'IMYAKA 25 IMAZE ISHINZWE
- URUGENDO NYOBOKAMANA RW'URUBYIRUKO KURI DIYOSEZI GATOLIKA YA BYUMBA
- Umushumba wa Diyosezi ya Byumba yizihije imyaka 75 y’amavuko
- Ibirori bya Yubile y'Imyaka 75 Myr Servilien NZAKAMWITA Umushumba wa Diyosezi Gatolika ya Byumba amaze avutse
- KOLPING-PARUWASI BUNGWE IRAKATAJE MU ITERAMBERE RY’ABANYAMURYANGO BAYO
- DIYOSEZI GATOLIKA YA BYUMBA MU RUGAMBA RWO GUHASHYA AMAKIMBIRANE MU NGO
- DIYOSEZI GATOLIKA YA BYUMBA YASHOJE ICYUMWERU CY'UBUREZI GATOLIKA I KIZIGURO KU WA 15/06/2018
- AMATEKA YARANZE ABALAYIKI MURI KILIZIYA


text:
N’iki kwatwigira ku mugore w’umunyabyaha wasize Yesu amavuta?
Bibiliya igaragaza inkuru y’ umugore wamamaye cyane ariko izina rye ntiryahishuriwe abasomyi.Uyu mugore aboneka mu butumwa bwiza uko bwanditswe na Luka 7:36-50 .Ni umugore wazanye umukondo wuzuye amavuta meza akayasiga Yesu.Inkuru ze ni zimwe muzagize imbaraga kubyerekeye kwihana no kubabarira bimwe mubiranga umutima w’impuhwe ,w’Imana.
Abanditsi b’ubutumwa bwiza: Matayo,Mariko,Luka na Yohana bose bavuze ku mugore wazanye amavuta y’igiciro cyinshi akayasiga Yesu. Mu by’ukuri bose batwerekako Yesu aha agaciro umuhati tugira mu kumwubaha no kwihana nawe akatwereka urukundo agira no kubabarira.
Mu nyandiko ya Luka hagaragazako Yesu yari yatumiwe n’umufarisayo gusangira nawe iwe.Yesu yagiyeyo,mu gihe yari aho,umugore wari uzwiho ko ari umunyabyaha mu mugi yari atuyemo yasanze Kristo azanye umukondo w’amavuta meza akora ibyo buri wese atatekereza gukora.“Ahagarara inyuma ye hafi y’ibirenge bye arira,atangira kumutonganyiriza amarira ku birenge abihanaguza umusatsi we,asoma ibirenge bye,abisiga ayo mavuta.” Luka 7:38
Mu gihe umufarisayo wamuraritse yijujutiraga kuba Yesu yemereye uwo mugore kumukoraho,Yesu yashimye ibyo uwo mugore akoze kuko yabonye umutima wo kwihana abikoranye.Yesu abwira uwo mufarisayo Simoni iby’uwo mugore wihannye kubera urukundo yagize ko ababariwe ibyaha bye.
“ Ni cyo gitumye nkubwira yuko ababariwe bya byaha bye byinshi, kuko yagize urukundo rwinshi.Ariko ubabarirwa bike akunda buke.”Luka 7:47
Ni iki dukwiye kwigira kuri uyu mugore?
Niba twumvise by’ukuri icyo iki cyigisho gisobanuye, dukwiye gusuka amarira no gukizwa n’ubuntu bw’Imana.Kiratwigishako tugomba kurushaho guharanira kureka ibyaha,tukihana no kumenya ko haba kubabarirwa no kubohoka iyo umuntu yihannye.
Ibi ni bimwe dushobora kwigira kuri uyu mugore:
kwihana by’ukuri nta gusubira inyuma
Umugore yicishije bugufi mu kwihana kwe avuye mu buzima bw’icyaha,yagize kuririra ku birenge bya Kristo,yogesha amarira ibirenge bye,abihanaguza umusatsi we abisiga amavuta meza y’igiciro.Ibikorwa bye biratwereka kwicuza by’ukuri amaramaje ko aretse ibyaha ko atazasubira inyuma.
Kwihana by’ukuri bituma wakira imbabazi nyazo
Yesu yashimishijwe n’ukwicisha bugufi k’uwo mugore yihana ibyaha bye, atangaza imbabazi z’Imana zimugiriwe.Yabwiye uwo mufarisayo ko kwicuza k’uwo mugore kwakiriwe kandi akaba ababariwe ibyaha bye byose.
Icyi nicyo cy’ingenzi abakristo bakwiye kumenya ko umuntu uwo ari we wese wihannye,hatagendewe ku mateka ye cyangwa ubuzima yabayemo ,azababarirwa nagira kwicisha bugufi akihana ibyaha.Bakwiye kumenya ko n’ubwo abantu babakikije batakwizera kwihana kwabo,Imana yo ireba mu mutima niyo imenyako wihannye by’ukuri.
kwihana nyakuri ntibisaba ibitekerezo by’abantu/ ntibisaba ko bakugira inama.
Abavugako bamenye Imana bakeneye kwita kuri iki gikorwa cy’ingenzi cyo kwihana uyu mugore yakoreye munzu y’umufarisayo.
Abafarisayo bari abantu bayobora idini bakaba bazwiho kubahiriza amategeko.Uyu mugore w’umunyabyaha nk’uko yari ari ntiyari guhabwa n’icyumba mu nzu y’umufarisayo, ariko ntiyitaye kubyo abantu bavuga ahubwo araza yihanira imbere ya Yesu.
Iyo twihannye by’ukuri imbere ya Yesu,ntiduterwa impungenge n’ibyo abantu batekereza,ntitwita kuby’abakwita injiji mu gihe wasutse amarira usaba imbabazi kugirango ubabarirwe ibyaha, maze tugasigara twejejwe n’amaraso ya Yesu.
“Kuko igihe cyashije cyari gihagije gukora ibyo abapagani bakunda gukora,no kugira ingeso z’isoni nke,n’izo kurarikira no kunywa inzoga nyinshi, no kugira ibiganiro bibi no gusinda,n’imigenzo izira cyane y’abasenga ibishushanyo.Basigaye batangazwa n’uko muri ibyo mudafatanya na bo gushayisha no gukabya ubukubaganyi nka bo bakabasebya”. 1 Peter 4:3-4
Birakwiyeko abakristo bamenya kwicuza by’ukuri batitaye kubyo abantu bashobora kuvuga kugirango bababarirwe ibyaha byabo kandi bakire imbabazi zayo.